text:
Ibitera umwana wawe kugutakariza icyizere n’ingaruka zabyo
Ibi turabisobanura twifshishije ingero tujya duhura nazo : muzabona abana batajya bagira icyo basaba ba se ubwo no kutagir aicyo basaba ba nyina nabyo birashoboka. Rimwe na rimwe abanyarwanda bakabigira ihame ko umwana yisanzuye cyane kuri nyine kurusha se, ibi ntibabashe kumva neza imvano yabyo
Ntibyoroheye umwana kumenya ko ibyo nyina amuha se na we aba yabigizemo uruhare ahubwo igiturutse kuri nyina kiba kivuye mu bushobozi bwe n’igiturutse kuri se kikaba ari cyo kivuye mu bushobozi bwe. Byumvikane ko utamuha nta cyo ashoboye, umuha akaba ashoboye.
Guhora utuma umugore ngo abe ari we uha umwana icyo asabye, bituma umwana abona muri nyina ubushobozi na ho se akaba nta bwo afite, mbese nta cyo ashoboye. Iyo umugabo atumye umugore ku mwana, igihe ari we umwana yasabye, aba agomba kumubwira neza mu magambo yumvikana ko ari bugihe nyina akakimuha. Iyo bitabaye ibyo, wa wundi yabuzemo ubushobozi amutera icyizere, rimwe na rimwe akaba yamusuzugura, akamubwira iryo ashatse kuko nyine abona nta cyo amaze. Ingaruka mbi ya mbere rero ni ako gasuzuguro.
Ubusanzwe se w’umwana ni we urebwa mbere na mbere n’igitsure. Igitsure gitangwa n’umubyeyi ushoboye, tukaba twavuga ko ku babyeyi bamwe bidafata kuko utatanga amategeko kandi nta cyo ushoboye. Kuza uzanye amategeko gusa ntibyakora. Aha rero bikanagora kuko mu guhana umwana yakoze ikosa iri n’iri bisaba kumwima icyo wamuhaga mu gihe runaka. Icyo umwima cyaba igifatika cyangwa ikidafatika.
Ukaba wamwima uruhushya rwo gukora ikintu iki n’iki kuko warutangaga, cyangwa se ntumugurire ikintu iki n’iki wamenyereye kumuzanira. Ingaruka ya kabiri iri ahangaha. Muri cya gitsure no gutanga ibihano uzabura ikijyanye n’ikosa, nuvuga ntiyumve, nushakisha mu bihano bisanzwe ubure icyo wamwima kugira ngo yumve ikosa, ahinduke umwana wananiranye, utabonerwa ikindi gihano usibye gukubitwa ! Bityo ube utanze igihano kidahuye n’ikosa.
Hari n’andi makosa ababyeyi bajya bakora. Umwana yasanga se hari icyo agiye kumusaba akamukabukira, akamubwira nabi. Nyuma nyina akaza kumushakira icyo yasabaga se ngo umwana atababara ariko akongeraho utugambo, ati uriya mujye mumureka, ntimukagire icyo mumusaba, icye ni ukunywa, nanjye yaranyobeye, aho kugira ngo ababwire nabi mujye mwicecekera. Burya uba uteranyije umwana na se noneho cya cyizere kigatakara ubutagaruka.
Ku buryo umwana avuga ati niba ari uku mama amuzi, ari mukuru bamenyeranye, icyiza ni ukumuheba nkamusiba nkabaho nk’aho nta we mfite. Ibi bifite uburemere kuko n’iyo umubyeyi yahinduka umwana aba yaramusibye mu bamugirira akamaro. Agatangira kujya abarira ku ntoki ibyo se yamukoreye. Iyi rero ikaba ari ingaruka ya gatatu : gufatwa nk’uwapfuye kandi uriho.
Gutera umubyeyi icyizere bigira ingaruka mu gushaka. Ishusho y’umugabo mwiza umukobwa abona bwa mbere ni se. Se rero udafite ubushobozi, ari umugabo w’umunyamwaga, wa ntibindeba, amutera kwirwanaho, ku buryo iyo ashatse umugabo wakuriye mu muryango aho se yuzuza inshingano ze, bagonganira mu nshingano. Uwo mukobwa aba yarize kubaho nka nyina akaba mu nshingano za bombi. Muri make aba azi ko umugabo wese ameze nka se, ari ko abagabo bamera.
Ibi si ibintu atekerezaho kuko aba yarabibayemo, biba bimuri mu bwenge. Na nyina mu kumugira inama agiye gushaka amubwira uko abagabo bateye n’uko azakora ngo barambane. Ashushanya abagabo bose ahereye ku wo afite ari we se w’uwo uba ugiye gushyingirwa. Iyo asanze rero uwo ashatse atandukanye na se birayoberana, bakagongana kakahava. Umugore akitwa igishegabo, kuko akora byose, atanga amabwiriza n’ibindi. Burya ikibuza umunezero mu bashakanye gishobora kuba uruhererekane rw’uko umuntu yarezwe.
Ku muhungu ho azumva ko kwipfumbata umugore agatunga urugo akibaza byose ari ko umugabo abaho. Ubufatanye n’uwo bashakanye si ngombwa, naba afite n’icyo akora cyinjiza amafaranga azayakoresha uko abyumva ! Kandi abikore ibibazo mu rugo bitabuze. Nta cyo umwana azamubaza nk’uko iwabo nta cyo se yabazwaga.
Umuntu ufite ishusho mbi ku mubyeyi biramugora kugira inziza ku Mana. Kugira ngo ayigire bisaba imbaraga n’ibimenyetso byinshi kuko ibigereranyo byose kuri we biba nta gisonuro bifite. Ni ukuvuga ko byoroshye kubwira umuntu ko Imana ari umubyeyi, itanga ibyiza byose, ibitanga ku buntu iyo yagize ubuhamya bw’ububyeyi bwa nyabwo abona ku bamubyaye.
Niba umuntu yarihakanye umubyeyi kuko atujuje inshingano ze, cyangwa akamusiba akamufata nk’uwapfuye kuko kubaho kwe nta cyo bimumariye, bizamworohera guhakana Imana no kuyisiba mu bwenge bwe, yirundurire mu mbaraga za Sekibi cyangwa abeho adahakana Imana kuko abandi bayemera ariko atanahagaze ku byo yemera.
Ikije cyose kigaragara nk’igifite imbaraga yacyiruka inyuma adashyizemo ubushishozi kuko mu by’ukuri nta ho ahagaze. Urukundo rw’ababyeyi, impuhwe z’ababyeyi, kwitangira abana bituma umuntu abona aho ahera asonanukirwa n’ubwiza bw’Imana. Hari n’abatemera Imana Data kubera ba se. Ibi ntitubitindaho ariko ni byiza ko umubyeyi ahagarara mu mwanya we.
Source : abatozabingo.org
Ibitekerezo byanyu
-
Muraho, ndumudamu natandukanye numugabo wumutubuzi wumunyamitwe pe !yaranzahaje bikomeye twari dufite amazu 3 nibibanza 2 bitatu mumugi wakigali ikindi rugende, twarasezeranye muburyo bweme namategeko dufitanye aba 2umwe afite 7 undi 4 yaje gufata amadeni ya ma lambert kdi sinkabimenye kdia nayo mazu nibibanza yarabishyize kuri bank ariko yabibwiye twarumvikanye ariko ibya lambert yarabimpishe pe ariko nkabona amfr ararembera pe !!! Akanga kwishyura banks bagezaho bateza ibintu byose noneho ageze aha lambert bateza za cachet kuri bank nasanze afite amadeni ya za lambert angana na 80 million ntabizi pe !! Ntabyo yigeze ambwira hashize iminsi yarafunze phone arambwira ngo arahunze ntise uzagaruka ati rwose vuba ndateeegeeeeeza ndaheba nukuvuga ndi munzu nkodesha nijyewe ukora burikomwe nijyewe wita kubana kdi ngo arakora nta 100frw arampa pe.mungirinama pe nkore iki koko ? Kdi naramunze mfite imyaka 30uwo migabo afite 60 nubwo icyo kinyuranyo ntacyo cyarikintwaye rwose.ese nshake nanone ?ese nigumire aho ?cqa nshake undi abagabo banyirukaho ariko ntanumwe ndemerere pr !! Kuva twatandu ntamuntu numwe turaryamana
-
Ndifuza kugira icyo nvuga kunyandiko yabatozabingo, hari byinshi bavuze nemeranya nabyo cyane cyane kubijyanye nimyitwarire mibi yababyeyi muburere bwabana babo. Nemera rwose ko bigira ingaruka ikomeye kubuzima nimico yabana, ndetse bikaba byasenya ejo hazaza himiryango. Ariko haricyo ntemeranya nabo, ngo icyo uhaye umwana ugomba kumumenyesha ko ariwowe ukimuhaye, yego wenda byagira akamaro mugihe uwo mwashakanye mutabanye neza, igihe ataguha agaciro nkuwo mwashakanye imbere yabana, ndemera ko kumenyesha abana ko ariwowe ubahaye ikintu byaba byiza mukubaka imibanire yawe nabana bawe. Gusa abana bakwiye gutozwa kugira umuco no gukunda abababyeyi binyuze mukamaro ababyeyi babamariye kandi kamenywa binyuze muburyo bwinshi butari gutanganza ngo nguhaye iki. Guha umwana ngo agukunde, akunve, akwemere,akumenye ndatekereza ko bidakwiye kuba intego yubuzima bwababyeyi barera u Rwanda, ibi mbibona nkindwara yokumunga abato, nugukuza umuco waruswa mubana, Umwana akwiye gushimirwa ikiza yakoze kandi agakosorwa neza mugihe yakoze ikibi, izo ninshingano zumubyeyi yaba afite byinshi aha umwana cyangwa afite bike, byose biterwa nubushobozi. Guhanisha umwana kumwima icyo wagombaga kumuha nuburyo bwo kumuremamo dependence ndetse bimumunga mumutwe akunva ko mugihe utagize icyo umuha ntabwo aribukunvire. Niyo mpanvu uzasanga abakene batoza abana babo umuco wo gushimirwa ibyiza bakoze bazarushaho kugira abana batanga umusaruro kuruta babandi babasirimu bagurira abana babo ngo babone kugira icyo bakora. Nibyiza ko umubyeyi aha umwana, ariko ibyo bikwiye gukorwa muburyo bwinshingano, kandi ababyeyi bombi bakabana neza kuburyo umwana atunva ko umubyeyi runaka ariwe ufite umumaro kuruta undi. Byose biterwa nuburere muha abana. Nimwibeshya mukibwira ko guha umwana ibintu ndetse ukamukangisha ko ariwowe ubimuha, ukirengagiza kwita kuburyo umwana yagira umuco muzima, uzisanga hari abantu bashobora guha abana bawe ibiruta ibyo ubaha bityo ube urahombye kandi ariwowe ubyiteye. Mutoza abana umuco wubutwari, urukundo, kunvira, gukora, kubana nabandi, ibyo bizabarinda imitego yokurarikira ibyo abandi babazanira bitwaje ko bo batarabibona. Navuga ko ari inshingano zaburi mubyeyi kugira icyo aha umwana we mubushobozi afite ariko ntibikwiye kuba intwaro yo kwica umuco mwiza wurwanda rwacu. Harakabaho abana b’U Rwanda haragahirwa ababyeyi barera neza.
-
Muraho.
Uyu witwa Chuma ugisha inama ndabona nawe hari ibyo akwiye kwibaza. Mbese ntaruhare ufite mubyabaye kumugabo wawe ? Uvuga ko umugabo yagiye muri bank mubiziranyeho bisobanuye ko ibyo amafaranga yakoreshejwe ubizi. Ikindi sinunva ukuntu umugabo ajya muri za lamberi za milion 80 umugore atabizi, bibaye ariko bimeze umugore yaba afite uburangare bukomeye ndetse hari ninshingano atubahiriza. Wowe urunva ngo ushaka undi mugabo kandi ufite abana 2, mbese icyo ushaka kumugabo wakabiri niki ? Nabana cyangwa urashaka umugabo gusa ? Niba ari abana, kuki wunva ko 2 bakugoye ukunva ko niwongeraho abandi bizakorohera ? Nusubiza ibi bibazo urabonamo igisubizo. Icyo nagusaba, ita kurabo bana umenye ko arumugisha Imana yaguhaye. Wihemukira umugabo wawe ngo kuko mwahuye nibikomeye, ihangane ntabibazo bitarangira. Niba yarakumenyesheje ko agiye muri bank ukabyemera, akakubwira ko agiye gutoroka ukabyemera, emera no kwihangana wubake ejo hazaza hawe nabana bawe. Umugabo wawe nagukundira uzamugaruze ineza nkiyo yagukundiye ujya kumubenguka.


c: text/html

text:
Umushumba wa Diyoseze ya Butare akaba na Perezida w’inama y’Abepisikopi mu Rwanda, Musenyeri Philippe Rukamba, yasabiye ku Mana abantu bose bakibaswe n’ingengabitekerezo ya Jenoside, asaba Imana guhindura imitima yabo bakaba Abanyarwanda bazima bimakaza ibyiza gusa.
Umushumba wa Diyoseze ya Butare akaba na Perezida w’inama y’Abepisikopi mu Rwanda, Musenyeri Philippe Rukamba, yasabiye ku Mana abantu bose bakibaswe n’ingengabitekerezo ya Jenoside, asaba Imana guhindura imitima yabo bakaba Abanyarwanda bazima bimakaza ibyiza gusa.
Yabigarutseho kuwa Gatanu tariki ya 07 Mata 2017, mu karere ka Huye, mu ijambo ry’Imana yagejeje ku mbaga y’abaturage bari bitabiriye umuhango wo gutangiza icyumweru cy’icyunamo.
Musenyeri Rukamba yasabye Imana kurandura burundu ingengabitekerezo ya Jenoside mu bantu bose ikabaha umutima mwiza wubaka igihugu.
Ati “Mana yacu, hindura imitima yabakibaswe n’ingengabitekerezo ya Jenoside maze bafatanye n’abandi kubaka igihugu kirangwa n’ineza. Randura ingengabitekerezo ya Jenoside mu mitima yacu kugira ngo tugire igihugu kirangwa n’ubumwe n’ubwumvikane”.
Mu gutangiza icyumweru cy’icyunamo mu Karere ka Huye, abanyeshuri biga muri Kaminuza y’u Rwanda Ishami rya Huye, abarezi babo, abaturage n’abayobozi ku nzego zitandukanye bakoze urugendo rwo kwibuka rwahereye kuri iyo Kaminuza barusoreza ku rwibutso rwa Jenoside rwa Ngoma aharuhukiye imibiri irenga ibihumbi 40.
Nyuma yo kunamira no guha icyubahiro imibiri iharuhukiye, hatanzwe ubutumwa bufata mu mugongo abarokotse Jenoside no gusaba abandi kubaba hafi muri ibi bihe byo kwibuka Jenoside yakorewe Abatutsi.
Abaturage bongeye kwibutswa ahantu hatandukanye hazajya hatangirwa, ibiganiro muri iki cyumweru bijyanye no kwibuka Jenoside yakorewe Abatutsi, basabwa kuzajya babyitabira.
Urubyiruko rwibanzweho by’umwihariko
Imbaga y’abantu bitabiriye gutangiza icyumweru cy’icyunamo mu Karere ka Huye bari biganjemo urubyiruko, bityo abayobozi bafashe ijambo baboneraho umwanya wo kubasaba kuzaba ari ko babigenza no mu kwitabira ibiganiro.
Umuyobozi wungirije ushinzwe imibereho myiza y’abaturage mu Karere ka Huye, Christine Niwemugeni, yashimiye urubyiruko ku bwitabire rwagize, maze aruha umukoro.
Niwemugeni ati “Twagize amahirwe y’uko urubyiruko rwitabiriye ari rwinshi, ni ikintu cyiza, ari nayo mpamvu tugira ngo nk’uko twabanye muri benshi, tuzabane no mu biganiro, kuko muri ibi biganiro niho tuzakura imbaraga n’ibitekerezo byo kugira ngo koko tubashe kurwanya Jenoside n’ingengabitekerezo yayo”.
Christian. N
Ibitekerezo
Kuba Musenyeri yasabiye abantu bose bakibaswe n’ingengabitekerezo ya Jenoside,ni byiza.Ariko gusaba imana ngo ihindura imitima yabo,ntabwo aribyo.Kubera ko nta muntu imana ihindura ku ngufu.Imana yaduhaye ubwenge ngo duhitemo ikiza n'ikibi (freewill cyangwa libre arbitre in french).Ikindi kandi,imana yaduhaye Bible kugirango ituyobore. Muli Matayo 7:12.imana yadusabye ko "icyo tutifuza ko kitubaho,tutagikorera undi muntu". Nyamara usanga abantu bumvira iryo tegeko ari bake cyane.Kubera ko abantu banga kumvira imana,ifite uko izabigenza ku munsi w'imperuka.Bisome muli Yeremiya 25:33.Imana ishaka ko abantu bayumvira aribo bonyine bazasigara mu isi izahinduka paradizo.Bisome muli Imigani 2:21,22.Nta muntu numwe imana ihatira kuyumvira.Nitwe duhitamo kuyubaha cyangwa kuyumvira.Niyo mpamvu muli Yesaya 48:18 imana ivuga iti:"Iyaba wumviraga amategeko yanjye,wagira amahoro menshi cyane". Ariko ikibabaje nuko abantu hafi ya bose bakora ibyo imana itubuza: Kuronda ubwoko,Kwicana,kurwana,kwiba,gusambana,kurya ruswa,etc... Umuntu wese ushaka kuzarokoka ku munsi w'imperuka,agomba guhinduka,agakora icyo imana ishaka. Kanda hano umusubize

robotstxt: allowed

filter: keep


text:
Iyi Audio ( ijwi) ni Ikiganiro Pastor Uwambaje Emmanuel yagiranya na Ubugingo.com/ Aka tuguhitiyemo uyu munsi ni akajyanye no gusenga, aho avuga ko ari itegeko aho kuba amahitamo y’umuntu.
Pasteri Uwambaje Emmanuel yemeza ko gusenga ari itegeko ry’Imana atari amahitamo. Ati ’’Ubundi Yesu ntabwo yavuze ngo ni uguhitamo, oya yaravuze ngo ’’musenge kugira ngo mutagwa mu moshya’’, musenge ubudasiba’’, musabe, aha hose muri Bibiliya biri muri ’’imperatif ( ni ugutegeka).
Pasteri Uwambaje avuga ko kudasenga ari ukwica itegeko ry’Imana, kandi iyo umuntu ashyizeho itegeko ashyiraho n’igihano cy’umuntu uzaryica. Akomeza avuga kandi ko kubera ukuntu bivuna, abantu bahitamo kubyihorera bagakora ibindi, bakirengagiza ko nta ntwari mu by’umwuka idasenga. Ati ’’Abantu benshi bakora ibindi ariko ntubabwire gusenga kuko bibavuna.’’
Akomeza agira ati ’’ intwari zose muri Bibiliya ba Pawulo, Aburahamu, Isaka, Daniyeli, yewe na Yesu ubwe yarasengaga, niba umwana w’Imana yarasengaga akarara ku musozi, ubwo abantu ba twebwe ntidukwiye kubikora kurushaho.’’
Ati ’’Hari inyungu nyinshi ziva mu gusenga, iyo dusenga hari amakuru tumenya kuko twasenze. Umuntu wese aba afite amakuru nk’uko e-mail yawe ibaho amakuru, kandi utagiye ngo uyifungure ntiwayamenya, niko n’umuntu asenga akamenya ibimureba atari kuzamenya.’’ Iyi niyo mpamvu ngira inama umuntu wese gusenga.
Ubusanzwe Pastor Uwambaje Emmanuel akunze kumvikana mu biterane bitandukanye by’amasengesho, hamwe n’ayo ategura aho asanzwe ayobora.


text:
Uyu mwanzuro wafashwe wemeza ko umuntu wese uhafite inzu atagomba kurenza tariki ya 21 Ukuboza 2016, ataratangira kuvugurura.
Mu nama yabereye mu Karere ka Huye kuri uyu wa Mbere tariki ya 21 Ugushyingo 2016, yahuje Guverineri w’Intara y’Amajyepfo Marie Rose Mureshyankwano, Ubuyobozi bw’Akarere ka Huye n’abafite inzu mu Cyarabu, ko uzarenza iyi tariki ataratangira imirimo, azahabwa ingurane n’Akarere ka Huye akimuka,kakahaha Rwiyemezamirimo ufite ubushobozi akahubaka inzu zijyanye n’igihe.
Umuyobozi w’Akarere ka Huye, Kayiranga Muzuka Eugene, yagaragaje ko kuva mu mwaka wa 2008 hakozwe inama nyinshi zigamije kureba uko Icyarabu cyavugururwa, ariko abagomba kubishyira mu bikorwa ntibabikore uko bikwiye.
Muzuka yagize ati “Tumaze gukora inama nyinshi, mbere yo gufunga mu Cyarabu twarabanje turaganira, hari abatangaga umwaka, hari n’abatangaga amezi atandatu, hari n’abatangaga atatu, barabyibuka uko twagendaga tuganira, ariko wa mwaka washira ukabona birabananiye, bati ‘nimutwongere amezi atatu’, nayo tukayabaha, nta numwe twongereye munsi y’inshuro ebyiri, kugeza ubwo tuvuze tuti ‘kuva 2008 tugenda twongera, twongera, tuzageza ryari?’”
Gutanga ibitekerezo byabanje kugorana
Ubwo Guverineri w’Intara y’Amajyepfo yasabaga ko abitabiriye inama by’umwihariko abafite inzu mu Cyarabu, batanga ibitekerezo ku cyatuma havugururwa vuba, abenshi bifashe ntibagira icyo bavuga, kugeza ubwo hafashwe umwanzuro ko bagiye guhera ku murongo buri wese agahabwa ijambo.
Abavuze bagaragaje imbogamizi bahuye na zo zituma batavugurura, zirimo ubushobozi bucye, kuba inzu zo hejuru mu igorofa zitabona abazikodesha, gucika intege zuko abafite inyubako z’amagorofa mu mu mujyi wa Huye bababwira ko babuze ubwishyu bw’inguzanyo bafashe muri banki n’izindi.
Gusa ubuyobozi bwabasabye ko ikigamijwe ari ukurebera hamwe icyakihutisha kuvugurura Icyarabu, iby’imbogamizi bakabireka, kuko hashize igihe kirenga imyaka itandatu ibisabwa biri mu magambo gusa.
Abafite inzu mu Cyarabu bagaragaye mu nama ni mbarwa
Ubwo Guverineri w’Intara y’Amajyepfo, Marie Rose Mureshyankwano, yabazaga impamvu ba nyiri inzu batari gutanga ibitekerezo, byaje kugaragara ko abenshi mu bafite inzu mu Cyarabu batitabiriye inama, ahubwo bohereje ababahagarariye.
Abo babahagarariye batanze ibitekerezo byabo birumvwa, ari nabyo byaje gufatwaho umwanzuro w’inama, wo kuvugurura Icyarabu mu gihe gito gishoboka.
Guverineri Mureshyankwano yavuze ko yasanze abafite inzu mu Cyarabu bari mu byiciro bitatu.
Icyiciro cya mbere kirimo abafite ubushake bwo kuvugurura inzu zabo kandi banabitangiye, icya kabiri kikaba kigizwe n’abafite ingamba zifatika kandi berekana uko bagiye guhita batangira kuvugurura, mu gihe icya gatatu kirimo abataragize icyo bakora ahubwo bahora basaba kongererwa igihe gusa.
Nyuma yaho hafashwe umwanzuro wemeza ko mu gihe cy’ukwezi kumwe, ni ukuvuga kuva tariki ya 21 Ugushyingo, kugeza kuya 21 Ukuboza 2016, umuntu ufite inzu mu Cyarabu uzaba ataratangira kuvugurura, Akarere kazamubarira imitungo ye ihari akimurwa.
Icyo gihe ngo Akarere ka Huye kazabishyira mu ngengo y’imari, mu Cyarabu kahagure nyuma kahahe ba Rwiyemezamirimo bafite ubushobozi bahubake inzu zijyanye n’igishushanyo mbonera cy’Umujyi wa Huye.
Bamwe bumvise umwanzuro bitsa imitima
Nyuma yuko Guverineri avuze ko uyu mwanzuro ariwo ufashwe, bamwe mu bari mu nama bikije imitima, maze abasaba ko bawutorera, ariko biza kugaragara ko bose babyemeye usibye umuntu umwe wavuze ko yifashe.
Nyuma y’iyo nama Guverineri Mureshyankwano yaganiriye n’Itangazamakuru, yongera gushimangira ko ikigamijwe ari uguteza imbere umujyi wa Huye ukajyana n’icyerekezo, nk’uko n’ubundi yari yabanje kubibwira abari bitabiriye inama igitangira.
Guverineri Mureshyankwano yongeye gushimangira umwanzuro wafashwe, avuga ko hagiye no gushyirwaho itsinda rizakora ubugenzuzi.
Yagize ati “Umwanzuro inama ifashe, ni uko dutanze igihe cy’ukwezi kumwe, bakaba bakuyeho inzu zishaje batangiye gushyiraho izijyanye n’igihe, hanyuma ukwezi kwarangira, twumvikanye ko dushyiraho itsinda rizaza kureba aho bigeze, abo tuzasanga baratangiye nta kibazo bazakomeza bubake, abo tuzasanga byananiye burundu,(…) Akarere kazashaka amafaranga kabahe ingurane ikwiye, hanyuma bajye gushaka ahandi bashyira ibikorwa byabo, ibibanza bazaba bavuyemo bisigare ari iby’AKarere, noneho igihe hazajya haboneka abikorera babigure, ya mafaranga Akarere kazaba kasohoye kayabone.”
Bamwe bati ni ‘Uyu mwanzuro ni umuti ushaririye’
Bamwe mubafite inzu mu Cyarabu, nyuma yo gusohoka mu nama babwiye IGIHE ko umwanzuro ufatiwemo bawishimiye kandi bazagerageza kuwubahiriza, ariko bavuga ko ari ‘umuti ushaririye, kandi ari wo uvura’.
Eustache Mudatsikira, uhagararie umwe mu bafite inzu mu Cyarabu ati “Mu by’ukuri ni umwanzuro ukomeye, kuko iminsi 30 ni mikeya, irabarirwa ku ntoki, ariko nkuko bisanzwe burya ‘umuti uvura ni usharira’, uragusharirira ariko ukawunywa kandi ukagukiza indwara.Wavunitse ugashaka ko umuntu akanda buhoro buhoro burya iyo mvune ntiyazakira, (…) uyu mwanzuro uko byamera kose ugomba kujya mu bikorwa”.
Aphrodis Misago, umwe mu babashije kubaka inzu mu mujyi wa Huye kandi ijyanye n’igihe, we avuga ko yishimiye umwanzuro wafashwe.
Ati “Cyane cyane, njyewe nishimiye ko iyi nama ifashe umwanzuro wari ngombwa, kuko ikibazo cy’inzu zifunze mu Cyarabu cyari kimaze gutera umwanda mu mujyi wacu, (…) kuko inzu barazifunze mu gikari hakabamo abantu ba ‘Mayibobo’ badafite ubushobozi, habamo abajura, (…) nkumva rero ko iki cyemezo bafashe kituganisha heza”.
Guverineri Mureshyankwano yabwiye abanye-Huye ko bakwiye guhindura imyumvire ntibumve ko bazakomeza gukorera mu nzu zishaje batavugurura, kuko umujyi wa Huye ufatwa nk’umwe muya kabiri yunganira Kigali, ugomba kugira icyerekezo cyiza.
Gahunda y’imbaturabukungu igamije kurwanya ubukene mu Rwanda (EDPRS 2), iteganya ko imijyi ya Huye, Musanze, Muhanga, Rubavu, Nyagatare na Rusizi igomba kuba imijyi iri hejuru kandi y’ishoramari, bityo igomba kugira ibikorwa remezo bijyanye n’igihe.
Inkuru bifitanye isano: Huye: Amezi atandatu yo kuvugurura mu ‘Cyarabu’, abaye imyaka y’amagambo gusa


text:
Amasomo:
1. Igitabo cya kabiri cy’abami 36, 14-16.19-23
Zaburi 137
2. Ibaruwa Pawulo Intumwa yandikiye abanyefezi 2, 4-10
3. Ivanjili ya Mutagatifu Yohani 3, 14-21
Bavandimwe nshuti z’Imana Kristu Yezu akuzwe !
Dore zimwe mu ngingo tugiye kuzirikanaho muri iyi nyigisho :
- Isomo rya mbere : Abantu bizanira ibyago, Imana ikabazanira umukiro.
- Isomo rya kabiri : «Twarokojwe n’ukwemera ... kandi ibyo bitaduturutseho, ahubwo ari ingabire y’Imana.»
- Ivanjili : «Imana yakunze isi bigezaho itanga Umwana wayo.»
Bavandimwe, iyo twitegereje amateka y’ugucungurwa kwa muntu tubona ukuntu Imana yateguye neza uwo mugambi wayo. Imana yemeye kwigaragariza muntu kandi imusanga mu mateka ye. Nibwo itoye umuryango w’abayisiraheli kugira ngo isohoze umugambi wayo. Ariko uwo muryango ukaba ugenura inyoko muntu aho iva ikagera.
Nk’uko tubisoma muri Bibiliya ndetse tukabisanga neza mu isomo rya mbere, abantu bizanira ibyago, Imana ikabazanira umukiro. Umwami Sedekiya yimye ingoma ari muto afite imyaka 21 y’amavuko, maze amara imyaka 11 ari ku ngoma i Yeruzalemu.
Yakoze ibidatunganiye Uhoraho, Imana. Ntiyamenye kwicisha bugufi imbere y’umuhanuzi Yeremiya ngo yumve icyo Imana imukeneyeho. Yaranzwe no gushinga ijosi ndetse no kunangira umutima aho kugarukira Uhoraho. Si we wenyine waranzwe n’iyo myifatire kuko n’abakuru b’abaherezabitambo ndetse n’abatware ba rubanda, baranzwe no gukurikiza imihango mibi y’abanyamahanga bituma barushaho gucumura, bakora ibiterasoni mu maso y’Uhoraho maze bandavuza izina ry’Uhoraho bataretse n’Ingoro ye.
N’ubwo baranzwe n’iyo myifatire idahwitse, Uhoraho ntiyabatereranye yakomeje ku bihanangiriza maze abatumaho n’abahanuzi n’ubwo na bo batari borohewe !
Ibyo byose biratwereka ko, nta gikwiye kubangamira umugambi w’Imana. Imana idushinga imirimo yayo ituzi, izi uko intege nke zacu zingana ariko ikatuba hafi kugira ngo idufashe kuyirangiza neza maze twe tukayirukana kandi ishaka kudushoboza. Twibuke umwami Salomoni wemeye guca bugufi agasaba Imana ubwenge ndetse n’ubushishozi maze akabigirirwa karijana akayobora umuryango uko bikwiye.
Mu isomo rya kabiri : Pawulo intumwa mu ibaruwa yandikiye abanyefezi, aratugaragariza impuhwe z’Imana. Ni koko Imana idusubiriza muri Kristu we Muhuza wacu n’Imana. Yaje adusanga igihe yigize umuntu, kugira ngo atumenyeshe byimazeyo Imana Data. Pawulo aratwereka kandi Umukiro n’ingabire, dukesha Kristu. Igihe twiyambuye isura nzima twari twarahawe n’Imana maze tukishora mu cyaha, bituma tubaho twigenga, maze twihitiramo kwigira utumana, twiringira ubwenge bwacu buciriritse, maze turangwa no gukurikiza imigenzo y’isi, tugomera Imana maze ibyo byose bitubyarira urupfu. Ni byo koko bavandimwe, twazukanye na Kristu.
Imana ntiyadutereranye, kuko yatwoherereje Umwana wayo w’ikinege kugira ngo adusubize isura nyayo, atuzahure mu isayo y’icyaha cyo cyatuganishaga ku rupfu.
Iri somo riradufasha kumva neza agaciro Kristu afite mu buzima bwacu. Muri iki gihe cy’igisibo rije kudushishikariza nk’abakristu umwanya tugomba guha Kristu mu buzima bwacu. Ubuzima bwacu bushingiye ku rupfu n’izuka bya Yezu Kristu.
Amagambo yo mu Ivanjili ya Yohani 3, 14-21
-Nk’uko Musa yamanitse inzoka mu butayu...
Ivanjili ya none itangira idusaba kurangamira Yezu Kristu ku musaraba. Mutagatifu Yohani arifashisha ishusho dusanga mu Isezerano rya kera. Igihe cy’imyaka mirongo ine abayisiraheli bamaze mu butayu batewe n’umwanzi, inzoka zifite ubumara butwika (Ibar 21,6) maze zirabarya, bapfamo abantu benshi cyane. Musa wari uyoboye uwo muryango awusabira imbabazi, Uhoraho aramwumva maze amutegeka gucurisha inzoka isa n’izo zabateye ayimanika ku giti. Uwo zaryaga akayireba yarakiraga. «Uwarangamiraga icyo kimenyetso yarakiraga, bidatewe n’icyo kimenyetso yarebaga, ahubwo biturutse kuri wowe, Mukiza wa bose.» (Buh 16,7)
Tuzirikane ko atari icyo kimenyetso cyabakizaga, indoro yo ubwayo ntabwo ikiza, ni ukwemera ko gufasha umuntu kurangamira Yezu Kristu byimazeyo biduha umukiro nyawo.
-Ni ko n’umwana w’umuntu azagomba kubambwa, akadupfira, kugira ngo umwemera wese agire ubugingo bw’iteka.
Yego, Mutagatifu Yohani aradusaba kurangamira umusaraba. Ni ngombwa kurangamira Uwabambwe, Uwakujijwe mu maso yacu. Yohani yahisemo iri jambo (Uwakujijwe) (upsothènai mu rurimi rw’ikigereki), ashaka kuvuga ko, Yezu yakujijwe ku musaraba, agakuzwa na none iburyo bw’Imana Data ku bw’izuka n’ukujyanwa mu ijuru (Yh 3,14 ; 8,28 ; 12, 32-34).
Ni byo Yohani ntiyibagiwe ibyabaye kuri Yezu. Yohani ni umwe mu ntumwa cumi n’ebyiri (12), ni we wenyine wari aho, kuwa gatanu nyuma ya saa sita, iruhande rw’Umusaraba. Kuva ubwo, kugera na nyuma y’imyaka 70, yazirikanye ibyabaye kuri Yezu ibyo atubwira ubu akaba ari imbuto z’ibyo yabonye icyo gihe akagerageza kubicengera maze akabidusangiza.
Kuri Yohani, Umusaraba na Pasika byombi bigize iyobera rimwe bigamije kudusobanurira «Yezu wakujijwe akavanwa mu isi». Yohani atwereka ko Yezu yaboneye ikuzo rye ku musaraba! Ubwo Yuda yasohotse mu cyumba intumwa zari ziteraniyemo (Senakolo), Yezu yagize ati :«ubu, Umwana w’umuntu ahawe ikuzo» (Yh 13, 31).
Bavandimwe, turasabwa natwe kuba maso maze tukayerekeza k’Uwakujijwe, maze tugasenga tumwizeye. «Urupfu rwe ni agasongero k’urukundo.» Agasongero k’urukundo rw’umubyeyi akunda umwana we cyangwa agasongero k’urukundo Umuvandimwe wacu Yezu Kristu adukunda kandi turi abanyabyaha. Umusaraba ubambweho Yezu Kristu ni isongero ry’ububabare n’urupfu bya Yezu. Duharanire kurangamira uko bikwiye uwo musaraba n’amaso yacu yaba ay’umubiri cyangwa ay’umutima. Bikatwereka urukundo ndengakamere rugurumanira mu mutima wa Yezu. Kuko ntawagira urukundo ruruta urw’umuntu uhara amagara ye kubera incuti ze (Yh 15, 13). Uru rukundo rugasobanura n’urukundo Imana Data yadukunze: «Koko Imana yakunze isi cyane, bigeze aho itanga Umwana wayo w’ikinege...»(Yh 3, 16) Aho Yezu yari ku musaraba bigaragara ko yari yiyoroheje. Amaboko ameze nk’ari gusenga bigasobanura ibyo umusasaridoti aba akora igihe aba arambura amaboko mu gitambo cya Misa ndetse n’igihe turambura amaboko tuvuga isengesho rya «Dawe uri mu ijuru.»
Imana yakunze isi cyane, bigezaho itanga Umwana wayo w’’ikinege.
Iyo urebye mu isi ya none usanga twe abayituye turangwa no gushidikanya ndetse no kurambirwa n’ubuzima, ibintu byose bikatubera bibi. Urugero: isi ya none yaraboze...ntacyo umuntu yabona yakora... Twimitse ingeso mbi, ubugome, ubusambo, gutwara inda mu buryo budasobanutse... Imana irabibona byose! Ariko yo ikatwereka ko ikunda isi, ntiyifuza ko twayivaho, ahubwo iharanira kudukiza, kuducungura buri munsi. Imana ikomeza umurimo wayo wo kurema irushaho guhindura isi nziza. Twemere twumvire ijwi ry’Imana maze tuyifashe kurema isi.
Urukundo rw’Imana ikunda isi, rwatumye itanga Umwana wayo w’ikinege, Yohani akabigaragaza muri aya magambo :
- Kuko Imana atari yo yaremye urupfu, ntinashimishwe n’ukurimbuka kw’ibiriho. (Ubuh 1,13).
- Ndakubwira ukuri koko : nta muntu n’umwe ushobora kubona Ingoma y’Imana, atavutse ubwa kabiri. (Yh 3, 3)
- Imana ntishaka ko hari uwazimira, ahubwo ko twese twahurizwa hamwe.
- Imana ishaka kudukiza...ugushaka kw’Imana ni uko abantu bose bakira.
Bavandimwe, ibyishimo by’umukristu, ni ukurangamira ibyishimo tuzagira ubwo tuzaba tugeze mu buzima bw’iteka aho tuzarebana n’Imana amaso ku maso. Ku mukristu ubuzima bw’iteka abutangira kare, aba azi urukundo Imana ikunda abantu, maze akarubamo buri gihe, ntahwema gushimira Imana...
Bavandimwe ubuzima ni ugukora ! Ni ibikorwa, imirimo bigomba kugaragaza abo turi bo. Ukubaho kwacu kukagaragaza uko twemera.
Dukore byose kandi dusenga, tuzirikane cyane cyane imbabare muri iki gihe turimo cy’igisibo. Mutagatifu Tereza w’i Kalikuta yafashe abantu benshi b’imbabare maze abashyira hamwe. Abamubonaga baramubaza bati : «Ese ko urundanya abantu benshi kandi nta butunzi bwinshi ufite»?Yarabasubije ati : nzabagaburira urukundo n’impuhwe by’Imana. Ibi biratwigisha ko ubutagatifu budasaba kugira ubutunzi bwinshi. Icyo Imana idushakaho ni uko twagaragaza urukundo n’impuhwe zayo mu bantu bo muri iyi si.
Mu gisibo kandi Imana iduha akanya ko gutekereza ku bituvuna n’ibigeragezo byatuma tugira ugushidikanya bikatudindiza mu myemerere yacu ya gikristu, bikatwumvisha ko ibyo byose ari imisaraba tugomba gutwara maze ikatugeza ku gucungurwa nyako. Twigire kuri mutagatifu Tereza wa Avila igihe yari arwaye arembye cyane Imana yaramubwiye iti :«uko ni ko ngenzereza abo nkunda.» Nawe arayibwira ati : «ni yo mpamvu nawe udakundwa na benshi!» Ubwo duhishuriwe iri banga natwe tugerageze ntitwinubire ibitugora ahubwo tubiture Yezu aturuhure kuko atari uko Imana itwanga ahubwo twumve ko turi kumwe na yo kandi yiteguye kudushoboza.
Umubyeyi Bikira Mariya adukomeze adufashe kandi adusabire ku Mwana we maze dushobore gukora igikwiye muri iki gihe cy’igisibo. Adufashe kubana na Yezu muri ibi bihe bitoroshye, maze aturuhure ibituvuna byose.
Diyakoni Emile DUSENGUMUREMYI


text:
Urwenya: Umugabo mu Kibindi
Umugabo mu Kibindi
Umugabo yahoraga ajya gusambana mu rugo rw’undi mugabo. Nyir’urugo akabimenya ariko akayoberwa aho amwihisha. Umunsi umwe aramwubikira ariko umugore amuhisha mu kibindi kinini cyarimo imbuto mu mfuruka. Umugabo ati : “Ejo iyi nzu nzayisenya, uzinduke usohore ibintu”. Mu gitondo kare atumiza abaturanyi baterura ibintu babijyana hanze. Bageze kuri cya kibindi umugore agikomeraho ngo aracyiterurira harimo imbuto ye y’ibigori. Arakibangatana akigejeje mu muryango kiramwiyaka no hasi ngo piii ! Umugabo ahabaduka yiruka abandi biha inkwenene!
Shyiraho Igitekerezo!
Subscribe to: Post Comments (Atom)


text:
Ubwo basozaga icyumweru cy’Ubumwe n’Ubwiyunge batangiye tariki ya 1 bakagisoza ku ya 7 Ukwakira 2016, hakomojwe ku mateka yaranze Save ahakomoka Théodore Sindikubwabo wayoboye Leta yiyise iy’abatabazi, yabibye amacakubiri mu baturage na Joseph Gitera Habyarimana washinze ishyaka APROSOMA akanashyiraho amategeko 10 y’Abahutu.
Amateka y’u Rwanda agaragaza ko Sindikubwabo ari we watangije Jenoside yakorewe Abatutsi mu yahoze ari Perefegitura ya Butare, naho Gitera aba ku isonga mu babibye urwango mu Banyarwanda.
Urugero ni aho mu mategeko 10 y’Abahutu hari aho Gitera yagize ati “Umubano w’Umututsi n’Umuhutu ni umufunzo ku kuguru, ni umusundwe ku mubiri, ni umusonga mu rubavu.”
Bimwe mu bikorwa bishimangira Ubumwe n’Ubwiyunge Abanye-Save bakoze muri iki cyumweru, harimo gufasha abatishoboye no gukusanya amafaranga arenga miliyoni ebyiri yo gusana urwibutso rwa Jenoside yakorewe abatutsi rw’Umurenge wa Save.
Umunyamabanga Nshingwabikorwa w’Umurenge wa Save, Innocent Kimonyo, yagaragaje ko ibyo bagenda bigezaho byose babikesha gukorera hamwe.
Kimonyo ati “Muri iki cyumweru twahariye Ubumwe n’Ubwiyunge, abaturage bitangiye miliyoni ebyiri n’ibihumbi 500 n’amafaranga 200 (2.500.200 Frw), asanga ayo batanze ubushize miliyoni zigera kuri eshanu, yose amaze kuba miliyoni zirindwi zirenga. Hari ibindi bakoze, aho bubakiye abaturage bagera kuri bane, inzu zigiye kuzura kandi hari n’izindi batangiye.”
Hagaragajwe ko gusana urwibutso rwa Jenoside rwo mu Murenge wa Save bisaba amafaranga agera kuri Miliyoni 25, bityo abaturage batuye uyu murenge biyemeje gushyiraho uruhare rwabo, inkunga y’Akarere n’abandi bafatanyabikorwa ikazaza isanga hari icyo na bo bakoze.
Reverien Maniraho utuye mu Murenge wa Save, avuga ko Jenoside ikimara guhagarikwa babagaho bishishanya n’abaturanyi babo, ariko biza kugenda bishira bitewe n’inyigisho nziza bahabwaga n’ubuyobozi.
Ati “Hagiye habaho inyigisho n’ibiganiro, buhoro buhoro abantu bakagenda bahura, ndetse habayeho n’amatsinda, nk’ubu hari itsinda rihuje abacitse ku icumu n’abireze bakemera ibyaha, ubu barahura bakungurana ibitekerezo byubaka, ubu rero twavuga ko tugeze ahantu hashimishije.”
Umuyobozi w’Akarere ka Gisagara, Jérôme Rutaburingoga, yibukije Abanye-Save ko ibyiza bamaze kugeraho birimo ubufatanye n’ubwumvikane biva kure, bityo abasaba kubisigasira no kubera abandi urugero rwiza.
Rutaburingoga ati “Gisagara tuva kure, uhereye na hano i Save kuri ba Gitera bahimbye amategeko mabi yo kuvangura abanyarwanda. Abashyize hamwe nta kibananira, ubwo bumwe niryo banga, iyo nzira nziza mugomba kuyikomeza, kuko iterambere no kwesa imihigo twiyemeje ntitwabigeraho nta bumwe.”
Mu gusoza icyumweru cy’Ubumwe n’Ubwiyunge, abatuye i Save bifatanyije n’ubuyobozi bishimira ko umurenge wabo wahize indi yose yo mu Karere ka Gisagara mu kwesa neza imihigo, biyemeza gukomeza kuba ku isonga.
Abayobozi b’utugari tugize uyu murenge baboneyeho n’umwanya wo gusinyana n’umurenge imihigo mishya biyemeje kuzesa.
Ibi birori bikaba byasojwe abaturage n’abayobozi bakora imyitozo ngororamubiri mu rwego rwo gusabana no guharanira ubuzima bwiza buzira umuze.


text:
Ku wa Gatanu tariki ya 9 Nzeli 2016 ubwo hagaragazwaga uko uturere twakurikiranye mu kwesa imihigo mu mwaka w’ingengo y’imari ya 2015/16 maze Akarere ka Musanze kakaba aka nyuma, Minisitiri w’intebe yanenze byeruye imikorere ya komite nyobozi y’ako karere aho yagaragaje ko idashoboye kugenzura abakozi.
Ari imbere ya Perezida Paul Kagame, icyo gihe Minisitiri Murekezi Anastase yagize ati “Muri Musanze iba iya nyuma, hari ikibazo gikomeye cyane, abakozi barigenga. Meya kuki utayobora abakozi bawe? Abakozi n’abayobozi barakora uko bashaka nk’uko bari barabimenyereye kuva mbere, ntabwo ari byo, bayobore cyangwa baveho, ni ko bimeze.”
Kuri uyu wa Gatatu tariki ya 14 Ukuboza 2016, ubwo Habyarimana Jean Damascene yari amaze kurahirira kuyobora Akarere ka Musanze, ikinyamakuru Izuba Rirashe cyamubajije ingamba zirambye afitiye ikibazo cy’abakozi bagaragajwe n’Umukuru wa Guverinoma ko bigenga.
Meya Habyarimana wabanje kuba umuyobozi wungirije w’Akarere ka Musanze ushinzwe ubukungu, yagaragaje ko nyuma yo kunengerwa imbere y’Umukuru w’Igihugu we na bagenzi be bicaye bakanoza imikoranire y’inzego muri ako karere.
Yabwiye iki kinyamakuru ati “Aho bivugiwe ko abakozi b’Akarere ka Musanze biyobora, icyo gukora cyo cyaragaragaye kuko twafashe ingamba z’uburyo bw’imikorere n’imikoranire, na n’uyu munsi tumaze gutorerwa uyu mwanya ni nazo turi bukomeze; turakomeza kuganiriza abakozi, kubereka inshingano zabo kandi buri rwego mu bakozi rugakora inshingano zarwo.”
Ikintu cy’ubwingenge no kudahuza mu bakozi b’Akarere ka Musanze kimaze igihe kivugwa yewe hari n’abagaragaza ko kigenda kirushaho gufata indi ntera buri uko ubuyobozi bugenda buhinduka, cyakora Meya Habyarimana agaragaza umuti w’icyo kibazo muri aya magambo…
“Buri mukozi agiye guhabwa inshingano ze; abakozi babone umwanya wo gukora utandukanye n’umwanya wo gukora ibyo bakabaye bumva bishakiye, twashyizeho iyo gahunda nka nyobozi.” yungamo ati “Buri mukozi mu karere afite ibyo agomba kuzuza, agomba guhiga ibyo agomba gukora, abakozi bakubahiriza inshingano, imihingo bahize bakarushaho kuyituganya.”
Habyarimana atangaza kandi ko “kuzuzanya” nk’ikintu kimaze igihe cyarabuze muri ako karere bigiye kongererwa imbaraga kugeza ku rwego rw’ubuyobozi bubana buri munsi n’abaturage; ni ibintu agaragaza ko bizatanga umusaruro aho yizeye ko bizavana ako karere ku mwanya wa nyuma mu kwesa imihigo.
Agira ati “Tugiye gushyiraho gahunda na none ikomeye ku bakozi; umukozi wo ku karere amenye kuzuzanya n’umukozi wo ku murenge, umukozi wo ku murenge amenye kuzuzanya n’umukozi wo ku kagari, abakozi bo ku kagari bamenye kuzuzanya n’abaturage.”
Yongeraho ati “ Ibi ngibi rero[kuba abakozi b’akarere biyobora] turahamya ko bizahinduka kandi bizahinduka mu gihe icyo ari cyo cyose buri wese azaba yuzuza za nshingano, bizanagaragarira mu kwesa imihigo turimo dutegura kandi tuzi neza ko tuzayesa nk’uko tubyifuza.”
Umuyobozi mushya w’Akarere ka Musanze mu mihigo yahigiye abaturage b’ako karere yibanze ku kuvuga ko agiye guharanira kugakura ku mwanya wa nyuma kariho mu mihigo; ibintu avuga ko azageraho abifashijwemo n’ubumwe bugomba kuranga komite nyobozi y’akarere, abakozi bahagarariye amashami hamwe n’abaturage aho bari mu bice bitandukanye by’ako karere.
Ati “Ikintu cya mbere ni ugushimangira ubumwe, ubwumvikane no gukorera hamwe…”
Ku rutonde rw’uko uturere twarusanyijwe mu kwesa imihigo y’umwuka ushize w’ingengo y’imari, Akarere ka Musanze ni ko kaje inyuma ku mwanya wa 30 n’amanota 70.37%, aho kaherekeje aka Rutsiro kaje ku mwanya wa 29 (70,87%) n’aka Nyagatare ku mwanya wa 28 (70,92%).
Soma inkuru bifitanye isano:
Twitter: @Umurengezis


text:
INGINGO YO KU GIFUBIKO
Uko wakwirinda abagizi ba nabi
“Akenshi iyo nabaga ntashye bwije, incuti zanjye zaramperekezaga. Ariko umunsi umwe ari nimugoroba, numvise naniwe maze nkodesha ivatiri ngo intware.
“Aho kugira ngo umushoferi anjyane mu rugo, yanjyanye ahantu hadatuwe agerageza kumfata ku ngufu. Navugije induru uko nshoboye kose, maze asa n’usubiye inyuma. Igihe yongeraga kuza ansatira, nongeye kuvuza induru maze ndiruka.
“Kera nibwiraga ko gutabaza nta cyo bimaze, ariko niboneye ko bifite akamaro!”—Byavuzwe na KARIN. *
MU BIHUGU byinshi, ubugizi bwa nabi burogeye. Urugero, hari umucamanza wo mu gihugu kimwe wavuze ati “ubu nta wucyibaza niba azahura n’abagizi ba nabi, ahubwo yibaza igihe azahurira na bo.” Mu bindi bihugu, ubugizi bwa nabi bushobora kuba butogeye. Nubwo byaba bimeze bityo ariko, si byiza kwigira ntibindeba kuko ibyo ubwabyo bishobora gutuma wibasirwa n’abagizi ba nabi.
None se wakora iki ngo wowe n’abawe mwirinde abagizi ba nabi, mwaba mutuye mu gace kiganjemo ubugizi bwa nabi cyangwa aho butiganje? Zimwe mu ngamba wafata, ni ugukurikiza ihame riboneka muri Bibiliya rigira riti “umunyamakenga iyo abonye amakuba aje arihisha, ariko utaraba inararibonye arakomeza akagenda agahura n’akaga” (Imigani 22:3). Kandi koko, abashinzwe umutekano bagira abantu inama yo kugira icyo bakora mbere y’igihe, kugira ngo batibasirwa n’abagizi ba nabi.
Ingaruka z’ubugizi bwa nabi si ugukomeretswa no gutakaza ibyawe gusa. Abenshi mu bagirirwa nabi, bamara igihe kirekire barahungabanye. Ku by’ibyo, ni iby’ingenzi ko dukora ibishoboka byose kugira ngo turusheho kubungabunga umutekano wacu. Tukizirikana ibyo, reka dusuzume ingamba zimwe na zimwe twafata kugira ngo twirinde ubugizi bwa nabi butandukanye, harimo ubujura, gufatwa ku ngufu, ubutekamutwe bwo kuri interineti no kwibwa umwirondoro.
UBUJURA
Icyo bisobanura. Ubujura bukubiyemo kwambura umuntu cyangwa kumwaka ibye, hakoreshejwe ingufu cyangwa iterabwoba.
Ingaruka bigira ku bantu: Igihe abagizi ba nabi bitwaje intwaro bari bamaze kwambura abantu mu Bwongereza, umushinjacyaha yavuze ko abambuwe ibyabo bose bahungabanye, nubwo batari bafite ibikomere ku mubiri. Yaravuze ati “abenshi muri bo bavuze ko bakomeje guhangayika kandi bakabura ibitotsi, kandi ko ibyo bahuye na byo byagize ingaruka zikomeye ku mibereho yabo ya buri munsi.”
Icyo wakora
Jya uba maso. Abajura bakunda kwibasira indangare. Ku bw’ibyo, ujye ureba abantu bakwitegereza, umenye neza abo muri kumwe, kandi ujye wirinda kunywa ibiyobyabwenge cyangwa inzoga nyinshi, kugira ngo bitakubuza gutekereza neza. Hari inkoranyamagambo yagize iti “iyo umuntu yanyoye ibiyobyabwenge cyangwa inzoga,” ntaba ashobora “gutekereza neza ngo atahure ibintu bishobora kumuteza akaga.”
Jya urinda ibyawe. Jya wita ku mutekano w’imodoka yawe, kandi ufunge neza imiryango n’amadirishya by’inzu yawe. Ntukemere ko hagira umuntu winjira iwawe utamuzi. Ntukandarike ibintu byawe by’agaciro. Mu Migani 11:2 hagira hati “ubwenge bufitwe n’abiyoroshya.” Abajura, hakubiyemo n’abana b’inzererezi, bakunze kwibasira abantu bambaye ibintu by’imirimbo cyangwa ibikoresho byo mu rwego rwa elegitoroniki bihenze.
Jya ugisha inama. “Inzira y’umupfapfa iba ikwiriye mu maso ye, ariko uwumva inama aba afite ubwenge” (Imigani 12:15). Mu gihe uri ku rugendo, ujye ukurikiza inama z’abantu bo mu gace ugezemo, hakubiyemo n’abayobozi baho. Bashobora kukwereka ahantu ugomba kwirinda, kandi bakakubwira uko warinda umutekano wawe n’uw’ibyawe.
GUFATWA KU NGUFU
Icyo bisobanura. Gufatwa ku ngufu si ugukoreshwa imibonano mpuzabitsina ku gahato gusa; bikubiyemo n’ibindi bikorwa byo guhuza ibitsina, byaba bikozwe ku gahato, imbaraga cyangwa iterabwoba.
Ingaruka bigira ku bantu: Hari umuntu wafashwe ku ngufu wavuze ati “ikibabaje cyane ni uko umuntu wahuye n’icyo kibazo atagerwaho n’ingaruka mu gihe afatwa ku ngufu gusa. Ahora abyibuka bikamutesha umutwe kandi bigatuma yanga ubuzima. Nanone bigira ingaruka ku ncuti zawe.” Birumvikana ko ufatwa ku ngufu nta ruhare aba yabigizemo. Umugizi wa nabi ni we uba ugomba kubiryozwa.
Icyo wakora
Ntugapfukirane ibyiyumvo byawe. Urwego rwa Polisi muri leta ya Karolina y’Amajyaruguru muri Amerika, rwatanze inama igira iti “mu gihe uri ahantu cyangwa uri kumwe n’umuntu maze ukumva nta mutekano ufite, ujye wigendera. Ntihakagire ukwemeza ko ugomba kuhaguma mu gihe umutima wawe ubikubuza.”
Jya ugaragaza ko wifitiye icyizere kandi wirinde kujarajara. Abafata abandi ku ngufu bibasira abantu batagira amakenga kandi badashoboye kwirwanaho. Ku bw’ibyo, jya ugenda wifitiye icyizere kandi ube maso.
Gira icyo ukora udatindiganyije. Jya uvuza induru (Gutegeka kwa Kabiri 22:25-27). Hunga cyangwa uhangane n’ushaka kuguhohotera ukoresheje uburyo bwose atari yiteze. Mu gihe bishoboka, ujye uhungira ahantu hari umutekano kandi uhamagare ku biro by’abapolisi. *
UBUTEKAMUTWE BWO KURI INTERINETI
Icyo bisobanura. Ni ubugizi bwa nabi bukorerwa kuri interineti. Hakubiyemo kwiba imisoro n’imfashanyo zihabwa abatishoboye, kwiba amakuru yo ku ikarita ikoreshwa mu guhaha no kwakira amafaranga y’ibicuruzwa utohereje. Bikubiyemo nanone kurya amafaranga y’abandi ukoresheje amayeri atandukanye, nko mu mishinga ikemangwa y’ishoramari no muri cyamunara zikorerwa kuri interineti.
Ingaruka bigira ku bantu: Ubutekamutwe bwo kuri interineti buhombya leta n’abaturage amafaranga abarirwa muri za miriyari. Reka dufate urugero. Sandra yabonye ubutumwa bwo kuri interineti yumvaga ko buturutse muri banki abitsamo, bumusaba gutanga amakuru ahuje n’igihe arebana na serivisi za banki aherwa kuri interineti. Hashize iminota mike atanze iyo myirondoro, yabaye nk’ukubiswe n’inkuba igihe yabonaga ubutumwa bumubwira ko hari amadolari 4.000 y’Amanyamerika yakuwe kuri konti ye akoherezwa mu yindi banki yo mu mahanga. Sandra yahise amenya ko ari abatekamutwe babikoze.
Icyo wakora
Jya ugira amakenga. Ntugahendwe ubwenge n’imbuga za interineti zisa n’aho zikora neza, kandi ujye uzirikana ko ibigo by’imari cyangwa amabanki bidashobora kugusaba kohereza amakuru yawe y’ibanga ukoresheje interineti. Mbere yo kugura ibintu cyangwa gushora imari ukoresheje interineti, ujye ubanza umenye neza abo ukorana na bo. Mu Migani 14:15 hagira hati “umuntu wese utaraba inararibonye yizera ijambo ryose rivuzwe, ariko umunyamakenga yitondera intambwe ze.” Nanone kandi, ujye uba maso mu gihe ukorana n’amasosiyete akorera mu mahanga, kuko iyo havutse ibibazo kubikemura bitoroha.
Menya neza sosiyete ukorana na yo n’imikorere yayo. Ibaze uti “ese ubundi iyi sosiyete ikorera he? Ese nomero zayo za telefoni ni zo? Ese hari amafaranga y’inyongera adasobanutse nzasabwa ku byo ngiye kugura? Ibyo natumije bizangeraho ryari? Nibitangeraho se nzasubizwa amafaranga?”
Jya uba maso mu gihe wizezwa ibitangaza. Abanyamururumba n’abashaka kurya ibyo bataruhiye ni bo bakunda kwibasirwa n’abajura bo kuri interineti. Amwe mu mayeri abo bajura bakoresha ni ukugusezeranya amafaranga atagira ingano nta kintu kigaragara ukoze, kukwemerera inguzanyo udashoboye kwishyura cyangwa se bakakwizeza ko nushora imari mu mushinga runaka, uzabona inyungu z’akataraboneka. Komisiyo ishinzwe ubucuruzi muri Amerika yatanze inama igira iti “mu gihe ugiye gushora imari, jya witonda ugenzure neza ko ibyo usezeranywa bishoboka. Uko wizezwa ko uzunguka menshi ni na ko ibyago byo guhomba biba ari byinshi. Ntukemere ko umuntu akugusha mu mutego, ngo ushore imari yawe mu mushinga ukemangwa.”
KWIBWA UMWIRONDORO
Icyo bisobanura. Kwiba umwirondoro bikubiyemo kuwubona mu buryo butemewe n’amategeko, ukawukoresha mu buriganya cyangwa mu bundi bugizi bwa nabi.
Ingaruka bigira ku bantu. Abatekamutwe bashobora gukoresha umwirondoro wawe kugira ngo bahabwe ikarita ikoreshwa mu guhaha, babone inguzanyo cyangwa bafunguze konti nshya. Bagira batya bakaba bahawe inguzanyo itagira ingano mu izina ryawe. Nubwo iyo nguzanyo ishobora guhagarikwa nyuma yaho, ushobora kumara imyaka myinshi waratakarijwe icyizere. Hari umuntu wigeze kwibwa umwirondoro, wagize ati “gutakarizwa icyizere n’ibigo by’imari bikugiraho ingaruka mu bintu byose; ndetse navuga ko birutwa no kwibwa amafaranga.”
Icyo wakora
Ntukandarike amakuru y’ibanga. Niba wifashisha interineti mu guhaha cyangwa mu gukorana na banki, jya uhindura buri gihe ijambo ry’ibanga, cyane cyane mu gihe wakoresheje orudinateri ya rusange. Nanone nk’uko twigeze kubivuga, ujye witondera cyane ubutumwa bwo kuri interineti bugusaba gutanga amakuru yawe bwite y’ibanga.
Abatekamutwe biba imyirondoro y’abantu, ntibakoresha orudinateri gusa. Bakora uko bashoboye kose kugira ngo babone inyandiko z’ingenzi z’abantu, urugero nk’impapuro zigaragaza uko ubitsa amafaranga n’uko uyabikuza, agatabo ka sheki, ikarita ikoreshwa mu guhaha cyangwa nomero zawe z’ikigo cy’ubwiteganyirize. Ku bw’ibyo ntukandarike izo nyandiko, kandi ujye ubanza ucagagure inyandiko zose z’ibanga mbere yo kuzijugunya. Birumvikana ko mu gihe uketse ko hari inyandiko zawe zibwe cyangwa zabuze, ugomba guhita ubimenyesha ababishinzwe.
Jya ugenzura konti zawe. Komisiyo ishinzwe ubucuruzi muri Amerika, yavuze ko “kuba maso ari cyo kintu cy’ingenzi cyakurinda . . . kwibwa umwirondoro. Iyo umenye hakiri kare ko umwirondoro wawe ushobora kuba wibwe, bigira akamaro cyane.” Ku bw’ibyo, ujye ugenzura konti yawe buri gihe, urebe niba nta byayikozweho utabizi. Mu gihe bishoboka, ujye ujya mu kigo cyizewe wake raporo y’amadeni ufite, maze ugenzure konti n’amakarita akoreshwa mu guhaha bikwanditseho.
Icyakora ugomba kumenya ko muri iyi si udashobora kwirinda abagizi ba nabi mu buryo bwuzuye, kuko hari n’abantu bakoze uko bashoboye ngo babirinde ariko bakanga bakabatekera umutwe. Nubwo bimeze bityo ariko, gukurikiza inama zo muri Bibiliya zirangwa n’ubwenge n’ubushishozi, buri gihe bitugirira akamaro. Bibiliya igira iti “ntukareke ubwenge kuko buzagukomeza; ubukunde na bwo buzakurinda” (Imigani 4:6). Ikiruta byose, ni uko Bibiliya isezeranya ko ubugizi bwa nabi buzavaho.
Ubugizi bwa nabi buri hafi kuvaho
Twakwizezwa n’iki ko Imana izavanaho ubugizi bwa nabi? Suzuma ibi bikurikira:
Imana yifuza kuvanaho ubugizi bwa nabi. “Jyewe Yehova nkunda ubutabera, nkanga ubwambuzi no gukiranirwa.”—Yesaya 61:8.
Ifite ubushobozi bwo gukuraho ubugizi bwa nabi. “Ifite imbaraga nyinshi cyane, kandi ntizasuzugura ubutabera n’imirimo ikiranuka.”—Yobu 37:23.
Yadusezeranyije ko izarimbura ababi ikarokora abakiranutsi. “Abakora ibibi bazakurwaho. Abakiranutsi bazaragwa isi, kandi bazayituraho iteka ryose.”—Zaburi 37:9, 29.
Yasezeranyije abakiranutsi ko bazaba mu isi nshya irangwa n’amahoro. ‘Abicisha bugufi bazaragwa isi, kandi bazishimira amahoro menshi.’—Zaburi 37:11.
Ese ayo magambo ntaguhumurije? Niba ari uko bimeze, turagutera inkunga yo kwiga Bibiliya, kugira ngo umenye byinshi ku birebana n’umugambi Imana ifitiye abantu. Nta kindi gitabo kibonekamo ubwenge nyakuri cyangwa ngo kiduhe ibyiringiro nyakuri by’uko ubugizi bwa nabi bugiye kuvaho. *
^ par. 5 Amazina yarahinduwe.
^ par. 22 Abenshi mu bafatwa ku ngufu baba bazi ababahohoteye. Niba wifuza ibindi bisobanuro, reba ingingo igira iti “Nakwirinda nte abashaka kumfata ku ngufu?” mu gitabo Ibibazo urubyiruko rwibaza n’ibisubizo byabyo, Umubumbe wa 1, ipaji ya 228. Icyo gitabo kiboneka no kuri interineti kuri www.jw.org/rw
^ par. 44 Niba wifuza gusobanukirwa izindi nyigisho z’ingenzi zo muri Bibiliya, reba igitabo Ni iki mu by’ukuri Bibiliya yigisha? Ushobora kugisaba Abahamya ba Yehova, cyangwa ukagisomera kuri interineti kuri www.jw.org/rw.


text:
REPUBULIKA YA DOMINIKANI
Umudendezo wo kubwiriza
Trujillo yicwa
Mu mwaka wa 1960, amahanga yagendaga arushaho kwamagana ubutegetsi bw’igitugu bwa Trujillo kandi n’ababurwanyaga imbere mu gihugu bagendaga biyongera. Mu gihe muri icyo gihugu harimo umwuka mubi wa politiki, ni bwo Milton Henschel wo ku cyicaro gikuru yagiyeyo muri Mutarama 1961, maze yifatanya mu ikoraniro ry’iminsi itatu. Abantu 957 bakurikiranye disikuru y’abantu bose, kandi habatijwe 27. Icyo gihe umuvandimwe Henschel yafashije abavandimwe kongera gushyira kuri gahunda umurimo wo kubwiriza no gutunganya amakarita y’ifasi.
Hashyizweho abagenzuzi b’akarere babiri, ari bo Enrique Glass na Julián López, kugira ngo bajye basura amatorero. Julián yaravuze ati “akarere kanjye kari kagizwe n’amatorero abiri mu burasirazuba bw’igihugu n’andi matorero yose yo mu majyaruguru. Akarere ka Enrique kari kagizwe n’amatorero asigaye yo mu burasirazuba no mu majyepfo hose.” Gusura amatorero byatumye yongera gushyikirana n’umuryango w’abagaragu ba Yehova, kandi byatumye abavandimwe bakomezwa mu buryo bw’umwuka.
Salvino na Helen Ferrari bize mu ishuri rya kabiri rya Gileyadi, bahageze mu mwaka wa 1961. Kuba barabaye abamisiyonari muri Kiba, byabagiriye akamaro cyane mu murimo w’isarura ryo mu buryo bw’umwuka wakorerwaga muri Repubulika ya Dominikani. Salvino yaje kuba umwe mu bagize komite y’ibiro by’ishami kugeza igihe yapfiriye mu mwaka wa 1997, naho Helen amaze imyaka 79 mu murimo w’igihe cyose, imyinshi muri yo akaba ayimaze mu murimo w’ubumisiyonari.
Nyuma gato y’uko umuryango wa Ferrari uhagera, ubutegetsi bw’igitugu bwa Trujillo bwarangiye mu ijoro ryo kuwa 30 Gicurasi 1961, ubwo imodoka ye yaraswaga urufaya. Icyakora kwicwa kwe ntibyatumye igihugu kigira umutekano mu bya politiki. Igihugu cyakomeje kurangwa n’akaduruvayo gashingiye kuri politiki mu gihe cy’imyaka myinshi.
Umurimo wo kubwiriza wakomeje kujya mbere
Hagati aho, haje abandi bamisiyonari. Hashize iminsi ibiri gusa Trujillo yishwe, William Dingman wize mu ishuri rya mbere rya Gileyadi n’umugore we Estelle, hamwe na Thelma Critz na Flossie Coroneos, bavanywe ku biro by’ishami bya Poruto Riko bimurirwa muri Repubulika ya Dominikani. William agira ati “igihe twahageraga, igihugu cyari kivurunganye kandi abasirikare baracicikanaga. Abasirikare batinyaga ko abaturage bakwivumbagatanya, kandi basakaga abantu bose banyuraga mu muhanda. Twahagaritswe kuri bariyeri nyinshi, kandi imitwaro yacu yose yarasakwaga. Ibintu byose twari dufite mu mavarisi byashyirwaga hanze, kugera no ku tuntu duto duto.” Kubwiriza mu mimerere nk’iyo y’impagarara zishingiye kuri politiki, byari bigoye cyane.
William agira ati “mu gihe cy’ubutegetsi bw’igitugu bwa Trujillo, abaturage bari barabwiwe ko Abahamya ba Yehova ari Abakomunisiti bateje akaga kurusha abandi bose. . . . Icyakora buhoro buhoro, twashoboye gukuraho urwo rwikekwe.” Kubera ko twongereye imbaraga mu murimo, abantu b’imitima itaryarya bakiraga neza ubutumwa bw’Ubwami ari benshi. Byageze mu mpera z’umwaka w’umurimo wa 1961, mu gihugu hari abapayiniya ba bwite 33.


text:
Ni ba nde bakora ibyo Yehova ashaka muri iki gihe?
Abahamya ba Yehova bari ku isi hose, mu moko yose no mu mico yose. Ni iki cyafashije abo bantu b’ingeri zose kunga ubumwe
Ibyo Imana ishaka
Imana yifuza ko ibyo ishaka bimenyekana ku isi hose. Ibyo ishaka ni ibihe, kandi se ni ba nde babibwira abandi?
Abahamya ba Yehova ni bantu ki?
Uzi Abahamya ba Yehova bangana iki? Utuziho iki mu by’ukuri?
Kuki twitwa Abahamya ba Yehova?
Suzuma impamvu eshatu zatumye twitwa iryo zina.
Ni mu buhe buryo ukuri ko muri Bibiliya kongeye kuvumburwa?
Twakwizera dute ko dusobanukiwe neza inyigisho za Bibiliya?
Kuki twahinduye Bibiliya yitwa Ubuhinduzi bw’isi nshya?
Ni iki gituma ubu buhinduzi bw’Ijambo ry’Imana buba ubuhinduzi bwihariye?
Nuza mu materaniro yacu uzahabona iki?
Duteranira hamwe kugira ngo twige Ibyanditswe kandi duterane inkunga. Nujya mu materaniro uzahabwa ikaze!
Guteranira hamwe n’Abakristo bagenzi bacu bitugirira akahe kamaro?
Ijambo ry’Imana ritera Abakristo inkunga yo guteranira hamwe. Menya icyo ayo materaniro yakumarira.
Amateraniro yacu aba ameze ate?
Ese wigeze wibaza uko amateraniro yacu aba ameze? Nta gushidikanya ko uzashishikazwa n’inyigisho zishingiye kuri Bibiliya uzahaherwa.
Kuki twambara neza igihe tugiye mu materaniro
Ese uko twambara bishobora gushimisha Imana cyangwa bikayibabaza? Menya amahame ya Bibiliya dugenderaho iyo duhitamo imyambaro n’uko twirimbisha.
Twakwitegura dute amateraniro?
Gutegura amateraniro mbere y’igihe bituma twunguka byinshi.
Gahunda y’iby’umwuka mu muryango ni iki?
Menya uko iyo gahunda yabafasha kwegera Imana no gutuma abagize umuryango wunga ubumwe.
Kuki tujya mu makoraniro?
Buri mwaka tugira amakoraniro atatu adasanzwe. Ayo makoraniro afite akahe kamaro?
Umurimo wo kubwiriza Umwami ukorwa ute?
Dukurikiza itegeko Yesu yatanze akiri ku isi. Bumwe mu buryo dukoresha tubwiriza ni ubuhe?
Umupayiniya ni muntu ki?
Buri kwezi, bamwe mu Bahamya bamara amasaha 30, 50, cyangwa arenga babwiriza. Ni iki kibibashishikariza?
Abapayiniya bahabwa izihe nyigisho?
Ni iyihe myitozo yihariye ihabwa abiyemeje kumara igihe kirekire babwiriza iby’Ubwami?
Abasaza bafasha itorero bate?
Abasaza ni abagabo bakuze mu buryo bw’umwuka bayobora itorero. Bafasha itorero bate?
Abakozi b’itorero basohoza izihe nshingano?
Abakozi b’itorero bafasha itorero kugira ngo gahunda zigende neza. Menya uko imirimo bakora igirira akamaro abagize itorero bose.
Abagenzuzi basura amatorero badufasha bate?
Kuki abagenzuzi basura amatorero? Wakora iki ngo uruzinduko rwabo rukugirire akamaro?
Dufasha dute abavandimwe bacu bahuye n’ingorane?
Iyo hadutse ibiza, hahita bashyiraho gahunda yo gufasha abahuye na byo mu buryo bw’umwuka no mu buryo bw’umubiri. Babafasha bate?
Umugaragu wizerwa kandi w’umunyabwenge ni nde?
Yesu yatanze isezerano ry’uko yari kuzashyiraho abagize itsinda ry’Umugaragu kugira ngo rijye ritanga ibyokurya byo mu buryo bw’umwuka mu igihe. Ibyo bikorwa bite?
Inteko Nyobozi ikora ite muri iki gihe?
Itsinda ry’abagabo bake bakuze mu itorero ryo mu kinyejana cya mbere ni bo bari bagize inteko nyobozi. Na ho muri iki gihe?
Beteli ni iki?
Beteli ni ahantu hihariye kandi hakorerwa umurimo w’ingenzi cyane. Menya neza iby’abahakora.
Ku biro by’ishami hakorerwa iki?
Abantu bose bemerewe kuza gusura amashami yacu. Nawe uratumiwe
Uko ibitabo byacu byandikwa n’uko bihindurwa mu zindi ndimi
Twandika ibitabo mu ndimi zisaga 750. Kuki dushyiraho imihati ingana ityo?
Amafaranga dukoresha ava he?
Ku birebana n’amafaranga dukoresha, umuryango wacu utandukaniye he n’andi madini?
Impamvu twubaka Amazu y’Ubwami n’uko yubakwa
Kuki twita aho duteranira Amazu y’Ubwami? Menya akamaro ayo mazu yoroheje afitiye amatorero yacu.
Uko twakwita ku Nzu y’Ubwami
Inzu y’Ubwami ifite isuku kandi yitabwaho ihesha Imana ikuzo. Inzu y’Ubwami y’iwanyu yitabwaho ite?
Uko twakoresha neza ububiko bw’ibitabo bwo mu Nzu y’Ubwami
Ese wifuza gukora ubushakashatsi kugira ngo wongere ubumenyi bwawe kuri Bibiliya? Uzasure ububiko bw’ibitabo bwo mu Nzu y’Ubwami!
Ni iki uzasanga ku rubuga rwacu rwa interineti
Ushobora kumenya byinshi ku birebana n’abo turi bo, imyizerere yacu n’ibisubizo by’ibibazo bishingiye kuri Bibiliya waba ufite.
Ese wiyemeje gukora ibyo Yehova ashaka?
Yehova Imana aragukunda. Wagaragaza ute ko wifuza kumushimisha mu mibereho yawe?


text:
Videwo zigira icyo zivuga ku bitabo bya Bibiliya
Ibintu by’ibanze biranga buri gitabo cya Bibiliya.
Igitabo cya Ezira
Yehova yakomeje isezerano rye ryo gukura abagize ubwoko bwe mu bunyage i Babuloni bongera gusubizaho ugusenga k’ukuri i Yerusalemu.
Igitabo cya Nehemiya
Igitabo cyo muri Bibiliya cya Nehemiya kirimo amasomo y’ingenzi yafasha abasenga Imana by’ukuri muri iki gihe.
Igitabo cya Esiteri
Ibintu byabaye mu gihe cya Esiteri bizakomeza ukwizera kwawe kandi bigufashe kubona ukuntu Imana ifite ubushobozi bwo kurinda abagaragu bayo muri iki gihe.
Igitabo cya Yobu
Abakunda Yehova bose bazatotezwa. Inkuru y’ibyabaye kuri Yobu igaragaza ko dushobora gukomeza kuba indahemuka kandi tugashyigikira ubutegetsi bw’ikirenga bwa Yehova.
Igitabo cya Zaburi
Igitabo cya Zaburi gishyigikira ubutegetsi bw’ikirenga bwa Yehova, gihumuriza abamukunda kandi kigaragaza uko azahindura isi akoresheje ubwami bwe.
Igitabo cy’Imigani
Menya inama ziva ku Mana zireba ubuzima bwa buri munsi haba mu bucuruzi no mu muryango.
Igitabo cy’Umubwiriza
Umwami Salomo yavuze ibintu bibaho mu buzima ariko birwanya ubwenge bw’Imana.
Igitabo cy’Indirimbo ya Salomo
Kuki Bibiliya ivuga ko urukundo umukobwa w’Umushulami yakundaga umusore w’umushumba ari “ikirimi cy’umuriro wa Yah”?
Igitabo cya Yesaya
Igitabo cya Yesaya kirimo ubuhanuzi buhuje n’ukuri butuma turushaho kwizera ko Yehova ari Imana y’agakiza kacu kandi isohoza amasezerano
Igitabo cya Yeremiya
Yeremiya yashohoje neza inshingano ye y’ubuhanuzi nubwo yahuye n’ingorane. Ni uruhe rugero yasigiye Abakristo bo muri iki gihe?
Igitabo cy’Amaganya
Igitabo cy’Amaganya cyanditswe n’umuhanuzi Yeremiya. Kivuga iby’agahinda yatewe n’irimbuka rya Yerusalemu, kikanagaragaza ko iyo umuntu yihannye Imana imubabarira.
Igitabo cya Ezekiyeli
Ezekiyeli yemeye inshingano zose Imana yamuhaye nubwo zabaga zigoye. Natwe twagombye gukurikiza urugero rwe.
Igitabo cya Daniyeli
Daniyeli na bagenzi be bakomeje kubera Yehova indahemuka muri byose. Urugero badusigiye n’ubuhanuzi bwasohoye, bishobora kutugirira akamaro muri iyi minsi y’imperuka.
Igitabo cya Hoseya
Igitabo cya Hoseya kirimo ubuhanuzi bugaragaza ko Imana igirira imbabazi abanyabyaha bihana n’ibyo isaba abayisenga.
Igitabo cya Yoweli
Yoweli yahanuye ko ‘umunsi wa Yehova’ uri hafi avuga n’icyo twakora ngo tuzarokoke. Ibyo yahanuye birihutirwa muri iki gihe.
Igitabo cya Amosi
Yehova yakoresheje uwo mugabo wicishaga bugufi, akora umurimo utari woroshye. Ni ayahe masomo y’ingenzi twavana kuri Amosi?
Igitabo cya Obadiya
Igitabo cya Obadiya ni cyo gitabo gito mu Byanditswe by’Igiheburayo. Kirimo ubuhanuzi butanga ibyiringiro kandi kigaragaza ko Yehova ari we ufite uburenganzira bwo kuba umutegetsi w’ikirenga.
Igitabo cya Yona
Yona yemeye gukosorwa, asohoza inshingano ye kandi amenya ko Imana igira imbabazi n’urukundo rudahemuka. Inkuru y’ibyamubayeho izagukora ku mutima.
Igitabo cya Mika
Iki gitabo cyahumetswe n’Imana gituma twizera ko ibyo Yehova adusaba biba bishyize mu gaciro kandi ko biba bidufitiye akamaro.
Igitabo cya Nahumu
Ubuhanuzi bwa Nahumu butwereka ko twagombye kwiringira ko Yehova asohoza ibyo yasezeranyije kandi buhumuriza abantu bazi ko ubwami bwe ari bwo buzazana amahoro n’agakiza.
Igitabo cya Habakuki
Twagombye kwiringira ko Yehova aba azi igihe kiza n’uburyo bwiza bwo kudukiza.
Igitabo cya Zefaniya
Kuki twagombye kwirinda gutekereza ko umunsi w’urubanza rwa Yehova utazaza?
Igitabo cya Hagayi
Ubuhanuzi bwa Hagayi bugaragaza akamaro ko gushyira umurimo w’Imana mu mwanya wa mbere.
Igitabo cya Zekariya
Ubuhanuzi bwagiye butera inkunga abantu ba kera bari bagize ubwoko bw’Imana. Ubwo buhanuzi natwe butwizeza ko muri iki gihe Yehova adushyigikiye.
Igitabo cya Malaki
Kirimo ubuhanuzi bugaragaza amahame ya Yehova adahinduka, imbabazi ze n’urukundo rwe.
Icyo twavuga ku gitabo cya Matayo
Menya ibintu by’ibanze bigize igitabo cya Matayo, ari na cyo cya mbere mu Mavanjiri ane.


text:
INAMA ZIGENEWE UMURYANGO | URUBYIRUKO
Uko wahangana n’irungu
AHO IKIBAZO KIRI
“Nari mfite abakobwa babiri b’incuti zanjye kandi bombi bakundaga gukorera ibintu hamwe, bakampeza. Nahoraga numva bavuga ko bagiranye ibihe byiza. Igihe kimwe naterefonnye umwe muri bo ari iwabo, maze telefoni yitabwa n’undi muntu. Icyo gihe numvaga izo ncuti zanjye zombi ziganira kandi ziseka. Maze kumva ukuntu zasekaga, narushijeho kwicwa n’irungu.
—Maria. *
Ese hari igihe wigeze wumva ufite irungu cyangwa ko abandi baguheza? Niba byarakubayeho, inama Bibiliya itanga zishobora kugufasha. Reka tubanze dusuzume ibintu bike ukwiriye kumenya ku bijyanye n’irungu.
ICYO WAGOMBYE KUMENYA
Abantu hafi ya bose bajya bagira irungu. Muri bo hakubiyemo n’abantu baziranye n’abantu benshi. Kubera iki? Ni ukubera ko akenshi kugira ngo umuntu yumve ko afite irungu bidashingira ku mubare w’incuti afite, ahubwo bishingira ku miterere y’ubucuti bafitanye. Umuntu usa n’aho aziranye n’abantu benshi, ashobora guhorana na bo ariko ntagire incuti nyakuri, ibyo bigatuma yumva afite irungu.
Guhorana irungu bishobora kugira ingaruka ku buzima. Abashakashatsi basesenguye ibyavuye mu bushakashatsi bw’abantu bagera ku 148, bafata umwanzuro w’uko kudasabana n’abandi bituma umuntu apfa imburagihe. Bagaragaje ko kudasabana “bigira ingaruka zikubye kabiri iziterwa n’umubyibuho ukabije,” kandi ko “zingana n’izigera ku muntu unywa amasegereti 15 ku munsi.”
Guhorana irungu bishobora kuguca intege mu byiyumvo. Mu by’ukuri, bishobora gutuma wifuza kugirana ubucuti n’umuntu ubonetse wese ubishaka. Umusore witwa Alan yagize ati “iyo umuntu afite irungu ashobora kumva akeneye kwitabwaho cyane.” Ashobora gutangira gutekereza ko aho kubaho utagira ukwitaho, wakwitabwaho n’ubonetse wese.” Ariko kandi, ibyo bishobora guteza akaga gakomeye.
Ibikoresho by’ikoranabuhanga si ko buri gihe bimara irungu. Umukobwa witwa Natalie yagize ati “ku munsi nashoboraga koherereza ubutumwa abantu bagera ku ijana kuri telefoni cyangwa kuri interineti, ariko ngakomeza kwicwa n’irungu.” Umusore witwa Tyler na we ni uko yumvaga ameze. Yaravuze ati “kohererezanya ubutumwa ni nko kurya utwo kurya tworoheje, mu gihe kuganira imbonankubone ari nko gufata ifunguro ryuzuye. Yego tuba turyoshye, ariko ntitukumara inzara.”
ICYO WAKORA
Jya wita ku byiza. Reka tuvuge ko ugiye kuri interineti ku mbuga zihuza abantu benshi, ukahasanga amafoto y’incuti zawe ziri mu birori zitagutumiyemo. Icyo gihe uzabyakira uko ubishaka. Ushobora kumva ko babiguhejemo cyangwa ko hari impamvu ikwiriye yabibateye. None se ko uba utazi neza uko ibintu biba byagenze, kuki wakumva ko babitewe n’impamvu mbi? Ibyiza ni uko wakwibanda ku mpamvu nziza zaba zabateye kutagutumira. Akenshi imimerere urimo si yo ituma wumva ufite irungu, ahubwo biterwa n’uko ubona ibintu.
Jya wirinda kuremereza ibintu. Iyo ufite irungu ushobora gutekereza uti “nta hantu na hamwe njya ntumirwa” cyangwa uti “buri gihe abantu barampeza.” Kuvuga ayo magambo nta kindi byakumarira uretse kumva urushijeho kwicwa n’irungu. Iyo mitekerereze ishobora gutuma uhora uhangayitse. Bituma wumva umeze nk’igicibwa, ukigunga, ukitarura abandi, ukumva ufite irungu maze koko nawe ukumva uri igicibwa.
Jya ugirana ubucuti n’abantu bakuruta. Bibiliya ivuga ko igihe Dawidi yari akiri ingimbi, yagiranye ubucuti n’umugabo witwaga Yonatani wamurushaga imyaka 30. Nubwo barutanaga cyane, babaye incuti magara (1 Samweli 18:1). Nawe ushobora kuba warigeze kugirana n’umuntu ubucuti nk’ubwo. Kiara w’imyaka 21 yaravuze ati “vuba aha ni bwo namenye agaciro ko kugirana ubucuti n’abantu banduta. Mfite incuti magara zindusha imyaka ibarirwa muri za mirongo, kandi nishimira ukuntu bagira ibitekerezo bihamye kandi ntibahuzagurike.”
Ujye wishimira ibyiza byo kuba uri wenyine. Hari abantu bumva bafite irungu iyo bamaze akanya ari bonyine. Ariko kuba uri wenyine, ntibikagutere irungu. Urugero, Yesu yakundaga gusabana n’abandi ariko hari igihe yishimiraga kuba ari wenyine (Matayo 14:23; Mariko 1:35). Nawe ushobora kumwigana. Aho kubangamirwa no kuba uri wenyine, jya ukoresha icyo gihe utekereza ku migisha ufite kandi uyishimire. Ibyo bishobora gutuma urushaho kubera abandi incuti nziza.
^ par. 4 Muri iyi ngingo, amazina amwe n’amwe yarahinduwe.


text:
Agereranya Rwigema nka Mose naho Kagame akamufata nka Yosuwa:Umupasiteri
Kanyamutuzo Elias ni umwe mu bapasitoro b’Abadiventiste mu Karere ka Nyabihu. Ahereye ku isomo riboneka mu gitabo cya 2 Samuel 23: 3 asanga ngo umuyobozi mwiza ntacyamubuza kugumya kuyobora.
Isomo ryo mu gitabo cya 2 Samuel 23:3 rigira riti“utegekesha abantu gukiranuka,agatwara yubaha Imana,azahwana n’umuseke utambitse,n’igitondo kitagira igucu.â€
Yahise yongeraho ati “uwo ni Paul Kagame,akunda Imana,akunda Abanyarwanda, azi icyo abo ayobora bifuza. Umuyobozi ni uzi abo ayobora,umuyobozi usanga abo ayobora aho bari,akumva ibitekerezo n’ibyifuzo byabo kandi akabisubiza,uwo niwe muyobozi ukenewe. Aho niho dushingira tuvuga ko akwiriye kugumya kutuyobora.â€
Yongeraho ati “njyewe iyo nkurikiranye igitekerezo cya Mose,avana ubwoko bw’Isirayeli mu Egiputa,akagarukira kuri uriya musozi wa Nebo akaba ariho apfira,satani yashaka kumusahura Yesu akamujyana mu ijuru kandi Yosuwa agakomeza buriya bwoko bwa Isiraheli bwavuye mu Egiputa akabugeza I Kanani,mbigereranya na Rwigema wayoboye ubwoko bw’Abanyarwanda abuvana mu mahanga bataha mu Rwanda,bajya kugera ku mupaka agasinzirira aho ngaho ariko agasinzirana ubutwari nka Mose.
Yosuwa agakomeza ariwe “Kagameâ€nakomeze kuko Imana yamusize amavuta kandi uw’Imana yimitse ntabwo ukuboko k’umwana w’umunyarwanda kwamuvanaho. Igihe Imana izabona ko agize imbaraga nkeya,azaba afite abo yatoje bakazamusimbura,kandi u Rwanda ruzishimira uzaba afashe uwo mwanya.â€
Kuri uyu wa 3 Kanama,abadepite bakaba bahuye n’abahagarariye Sosiyete Civile abakozi b’akarere ndetse n’abahagarariye amadini,nabo bakaba bagaragaje ibitekerezo byabo ku mpamvu bifuza ko Perezida Kagame yakomeza kuyobora u Rwanda n’ingingo y’101 igahinduka.


text:
Ni igitaramo kirimo kubera mu nzu mberabyombi “Grand Auditorium” ya Kaminuza y’u Rwanda, Ishami rya Huye ku mugoroba wo kuri uyu wa Gatanu, tariki 10 Werurwe 2017.
Iki gitaramo cyitabiriwe n’abanyeshuri ba Kaminuza y’u Rwanda I Huye ndetse n’abandi baturage batuye mu mujyi wa Huye n’inshuti zabo.
Ahagana saa moya n’iminota 10 ni bwo Umutaramyi Rukizangabo Shami Aloys uyoboye ibiganiro yari afashe ijambo asuhuza abitabiriye igitaramo ndetse abamenyesha ko bidasubirwaho Urukerereza rugiye kubataramira.
Hahise Hakurikiraho Umuhanzi Muyango mu ndirimo y’indamutso “Mwiriwe neza”, abantu barishima cyane. Ayisoje habayeho ijambo ry’ikaze ry’Umuyobozi w’Akarere ka Huye ndetse n’ubutumwa bwa Minisiteri y’Umuco na Siporo (MINISPOC).
Umuyobozi w’Akarere ka Huye, Kayiranga Muzuka Eugene, utanze ikaze ku bashyitsi bitabiriye iki gitaramo, avuze ko bishimishije kubona Urukerereza rutaramira Abanyehuye.
Umunyamabanga Uhoraho muri MINISPOC, Lt. Col. Patrice Rugambwa, yavuze ko iki gitaramo kigamije kwibutsa Abanyarwanda uko bavoma ibisubizo mu muco wabo binyuze mu nzira yo guhiga no guhigura.
Yibukije abitabiriye iki gitaramo ko kuba Abanyarwanda basangiye umuco umwe bakwiriye kuwushingiraho bubaka iterambere rirambye.
Ati “Kuba dusangiye umuco ni byo biba amahirwe yo kuwushingiraho tugera ku iterambere rirambye.”
Avuze ko kuba bataramiye i Ruhande ari mu rwego rwo gususurutsa Abanyehuye ariko na none ngo kuko ari ku gicumbi cy’umuco.
Agize ati “Uyu munsi rero twaje kugira ngo uyu muco tuwusubize iwabo w’umuco hano i Ruhande. Guhitamo i Ruhande ntabwo ari ibintu byatugwiririye, bifite impamvu yabyo.”
Lt. Col. Rugambwa yibukije ko ari umwanya mwiza wo kumenyekanisha ibikorwa byiza by’Urukerereza bibumbatiye indangagaciro zo kwigira.
Yagize ati “Uyu munsi rero tukaba twabasuye tuje kubasusurutsa ngo dufatanye namwe gutarama twizihiza umuco wacu tuvomamo ibisubizo, tukigira kuko iyo umuntu yibuze aragenda.”
Nyuma y’ijambo rye ritarengeje iminota ine, ubu Urukerereza rurimo gususurutsa mu buryo bushimishije imbaga iteraniye muri Grand Auditorium.
Abitabiriye iki gitaramo baravuga ko kibashimishije.
Mukanyandwi Patricie, umunyeshuri mu mwaka wa gatatu, Ishami ry’Ubukungu muri iyi kaminuza, yagize ati “birashimishije cyane kuba Urukerereza rwaje hano muri Kaminuza.
Icya mbere bidufasha gusobanukirwa umuco tukamenya uko batarama cyane cyane ko iki ari igitaramo cy’Imihigo y’Intore kandi natwe tukaba turi Intore.”
Yakomeyeje avuga ko cyabafashije gusobanukirwa umuco w’u Rwanda no kumenya uko abakurambere b’Abanyarwanda bajyaga batarama.
Mbere gato y’uko Urukerereza rugaragara mu ngamba z’igitaramo, Abanyeshuri biga umuziki ku Nyundo babanje gususurutsa Abanyeshuye mu ndirimbo zitandukanye zaririmbanwaga ubuhanga n’amajwi atunganye.
Ibitekerezo ( 1 )
Nkunda uko mutangaza inkuru ku #Umuco. Mukomereze aho.


text:
Mu gucukumbura uko iki kibazo giteye muri iki gihe, Umunyamakuru wa IGIHE yerekeje mu karere ka Nyaruguru mu gice cy’icyaro aganira n’abahatuye yirebera n’uko babayeho mu ngo zabo.
Bamwe mu bagore bo mu Murenge wa Ruheru bavuga ko abagabo babo badashobora kubafasha gukora imirimo yo mu rugo nko guteka, gukora isuku, gushaka inkwi, kurera abana n’iyindi, ahubwo babatererana, by’umwihariko bakababazwa n’ukuntu abagabo bataha babawira nabi ko ntacyo bamaze kuko imirimo baba biriwe bakora itinjiza amafaranga.
Umugore utuye mu Murenge wa Ruheru, yahuye n’umunyamakuru wa IGIHE yikoreye umutwaro w’ubwatsi ahetse n’umwana mu mugongo bigaragara ko ananiwe.
Yagize ati “Imirimo yose yo mu rugo ni njyewe uyikora, umugabo we akorera amafaranga gusa kuko akunze kujya gushaka ibiraka byo gihinga cyangwa ubuyede aho bari kubaka. Gukora imiromo yo mu rugo njyenyine ntacyo bintwaye, ikimbabaza ni uko umugabo aza antuka ngo ntacyo nakoze ngo nta n’icyo maze, ngo ndi uwo kurya gusa”.
Akomeza avuga ko abyuka saa kumi n’imwe za mu gitondo agatangira gukora imirimo yo mu rugo akaryama saa tanu z’ijoro.
Bamwe mu bagabo ntibakozwa ibyo gukora imirimo yo mu rugo
Bamwe mu bagabo bo mu Murenge wa Ruheru bavuga ko ibyo gukora imirimo yo mu rugo nko guteka, gushaka inkwi, kumesa imyenda, kurera abana n’iyindi batabikora kuko bigenewe abagore n’abakobwa gusa.
Emmanuel Tuyishimire ati “Umugabo ni uwo gukorera amafaranga, ibyo kurera abana se no guteka yabijyamo urugo rukabaho rute? Njyewe numva imirimo yo mu rugo igomba gukorwa n’abagore, na ho abagabo bagasha ibitunga urugo”.
Abashakanye bafatanya imirimo byabateje imbere
Muri aka Karere ka Nyaruguru hagaraga ingo zimwe na zimwe zirimo abashakanye bafatanya imirimo yose kandi bigaragarira buri wese ko byabateje imbere.
Alexis Mureramanzi n’umugore we Delevena Musabyimana bavuga ko bahisemo gufatanya imirimo yose kuko basanze ari byo bizabateza imbere, nyuma yo guhabwa inyigisho n’ubuyobozi ku bufatanye n’imiryango nterankunga nka Action Aid Rwanda na Faith Victory Association (FVA).
Mureramanzi ati “Njyewe nabonaga amafaranga ari uko mvuye kuyahingira ariko yose nkayamarira mu nzoga z’ibikwangari, umugore nkamvunisha nta kumufasha imirimo cyangwa kumuhahira, ariko nyuma yo guhabwa inyigisho n’abayobozi nasanze ngomba gufatanya n’umugore wanjye tukiyubakira urugo tukiteza imbere. Ubu nk’iyo umugore ari guteka ngomba kumushakira inkwi, nkashaka ubwatsi bw’amatungo kandi n’umwana ndamufata nkamukarabya nkamwambika, no kumurera ndabikora kuko ni uwanjye”.
Delevena Musabyimana na we avuga ko mbere mu gihe umugabo atamufashaga imirimo bari babayeho nabi mu bukene n’intonganya, ariko kuri ubu bari kugera ku iterambere kandi mu rugo rwabo hari amahoro kuko bajya inama muri byose.
Umuyobozi uhagarariye Inama y’Igihugu y’Abagore mu Karere ka Nyaruguru, Agnes Mukamabano, asaba abashakanye gufatanya imirimo yose kuko ari byo bizabateza imbere, kandi akavuga ko ku bufatanye n’abafatanyabikorwa ndetse n’inzego z’umutekano bakomeza kwigisha abaturage ibyiza byo gufatanya no kujya inama.
Ubushakashatsi bwakozwe na Action Aid mu 2015, bwagaragaje ko abagore 91% bo mu Rwanda bakora imirimo idahabwa agaciro, itanahemberwa nk’akazi ka buri munsi.
Umuhuzabikorwa w’umushinga wa Action Aid witwa Flow II ufasha abagore kwivana mu bukene, Anathole Uwiragiye, avuga ko batangiye ibikorwa birimo guha abagore amatungo, ibigega bifata amazi, amarerero y’abana, amahugurwa, kubahuza n’inzego zifata ibyemezo n’ibindi kugira ngo bareke guhugira gusa mu mirimo yo mu rugo ibavunisha kandi itabaha amafaranga.
Ibi ngo bizafasha umugore kuva mu bukene, ariko agasaba inzego zifata ibyemezo ko zakomeza gushyiraho uburyo n’amategeko birengera umugore, binamuha amahirwe yo kwiteza imbere.


text:
Ntiwari wajya kugura ikintu cyangwa serivisi ngo babanze kukubaza niba amafaranga ufite avunje?
Hari n’igihe umuntu akugurisha serivisi, wamwishyura amafaranga atavunje bikaba byavamo amahane n’intonganya, nk’aho wanze kumwishyura.
Bikunze kugaragara cyane ku bamotari, aho agutwara yakugeza iyo ujya, wamwishyura nk’inoti ya bitanu cyangwa se y’ibihumbi bibiri, agashaka kuyanga ngo kuki utamubwiye ko atavunje!
Hari n’ukomeza akiyicarira kuri moto ye akagutuma kuvunjisha, nk’aho kugarura biri mu nshingano z’umugenzi.
Hari rero n’abarakara, ugasanga niba umugenzi yari agiye ku kazi mu gitondo cyangwa se ahandi, atangiye umunsi nabi, bikamuviramo no gutakaza imbaraga n’ubushake yari afite kubera ko akantu gato kamuyobeje mu mutwe.
Hari rero n’igihe umuguzi ajya mu iduka cyangwa ahandi bagurisha ikintu runaka, akabaza igiciro, bamara kumvikana, bati “Niba udafite avunje ba wigendeye.”
Gusa na none ikibabaje, bamwe mu bakora bene ibyo harimo n’abunguka amafaranga atari menshi ku buryo batakagombye no kwitesha igiceri.
Niba urangura ikintu cy’amafaranga 1000 ukanga gucuruzaho ijana ngo ni uko umuguzi aje afite inoti ya 500, ubwo uzi icyo ushaka?
Niba se uruhije umuntu waje agusanga akaguhitamo mu bantu bose mucuruza ibintu bisa, ukamubwira kujya kuvunjisha nk’igihano utekereza ko azagaruka iwawe?
Ese kuvunjisha ni inshingano z’umucuruzi cyangwa ni iz’umuguzi?
Sindi impuguke mu bucuruzi, ariko ndi umuguzi. Ntekereza ko inshingano za mbere z’umukiliya ari ukwishyura amafaranga ahwanye n’ayo yumvikanye n’umucuruzi ku bicuruzwa bye.
Iyo rero umucuruzi uwo ari we wese atangiye gusaba umuguzi kujya kwishakira amafaranga yo kumugarurira, cyangwa se akamwima serivisi ngo afite atavunje, ntekereza ko aba yatandukiriye.
Ibyo bimeze nko gusaba umuntu gukora akazi ke, akanagerekaho n’akawe kubera ubunebwe, ubushake buke, cyangwa se kudasobanukirwa inshingano zawe.
Birashoboka ko koko umuguzi ashobora gusanga bya biceri cyangwa se amafaranga mato yashize, ariko umuti si ukumugaragariza ko utamwishimiye, ko yakoze ibidakwiye.
Sobanukirwa ko muri ako kanya uri mu makosa ari wowe mucuruzi, ucishe make, umusabe kwihangana, kandi nzi neza ko ubikoze utyo umuguzi wawe atazakubona nabi.
Imyitwarire ya benshi mu bacuruzi yagakwiye guhinduka. Inyungu iva mu bakiliya, kandi kimwe mu bibakurura ni ukubitaho no kubaha agaciro bakwiye.
Mucuruzi, ku rwego rwose uriho, sobanukirwa ko iryo jana wanga kwakira ngo amafaranga ntavunje, iyo ryongeweho irindi ni ryo ribyara inyungu.
Gucuruza si ukugira igishoro gusa, ahubwo ni no kumenya kubaka imibanire myiza n’abakugana, kumenya kuzuza inshingano zawe nk’umucuruzi, kumenya icyerekezo uganamo ndetse n’uburyo bwo kuzabigeraho.
Ku rundi ruhande, ibigo bya Leta, imiryango na sosiyete sivile bifite mu nshingano zabyo kuzamura imitangire myiza ya serivisi, ntihakagombye kwibandwa gusa ku mahoteli n’ibigo binini.
Umuco wo gutanga serivisi nziza ku mukiliya uwo ari we wese wakagombye no gutozwa bariya bacuruzi bato aho dutuye, bityo iterambere rigahera hasi rikabona kugera no ku rwego rwo hejuru.


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 4, 1-5.11)
Bavandimwe, 1ubwo isezerano ryo kwinjira mu buruhukiro bwayo rikiri ryose, turamenye ntihazagire uwibwira ko we arihejweho. 2Kuko natwe twashyikirijwe iyo nkuru nziza kimwe na bo, ariko ijambo bumvise ryabapfiriye ubusa, kuko bataryakiranye ukwemera. 3Naho twebwe abemeye tuzinjira koko muri ubwo buruhukiro, ari bwo Imana yabatangarijeho iti «Narahije uburakari bwanjye ko batazinjira mu buruhukiro bwanjye!» Nta we ushidikanya ko Imana yujuje ibikorwa byayo byose kuva isi ikiremwa, 4nk’uko hari aho bavuga iby’umunsi wa karindwi, ngo «Nuko kuri uwo munsi wa karindwi Imana iruhuka umurimo yari imaze gukora.» 5Hanyuma kandi nk’uko bimaze kuvugwa ngo «Ntibazinjira mu buruhukiro bwanjye. » 11Nitwihutire rero kwinjira muri icyo kiruhuko, ngo hato urugero rw’ukutemera kwacu ruta gira uwo rugusha.
ZABURI (Zab 78 (77), 3.4cd, 6ab.7bc, 8)
Inyik/ Ntitukibagirwe na rimwe ibikorwa by’Uhoraho.
Ibyo twabwiwe kandi turnenyereye,
ibyo ba data batugejejeho,
ibyo bazakurizaho gusingiza Uhoraho,
ububasha bwe n’ibyiza yakoze.
Kugira ngo ab’igisekuruza kizaza babimenye,
Ari bo bana bazavuka,
Bakirinda kwibagirwa ibyo yakoze,
Ahubwo bagahugukira amategeko y’Imana.
Bityo ntibazabe nk’ababyeyi babo,
Igisekuruza kitagira umutima ushyitse,
Ntikigire imigambi ihuje n’iy’Imana.
IBANGONDIRIMBO RIBANZIRIZA IVANJILI (Lk 7, 16)
Alleluya Alleluya.
Umuhanuzi ukomeye yaduturutsemo
Imana yasuye umuryango wayo.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 2, 1-12)
Muri icyo gihe, 1Yezu asubira i Kafarinawumu; bamenya ko ari imuhira. 2Abantu benshi barahakoranira, bituma habura umwanya ndetse n’imbere y’umuryango; nuko arabigisha. 3Haza, abantu bamuzaniye ikirema gihetswe mu ngobyi. 4Kuko batashoboraga kukimugezaho bitewe n’ikivunge cy’abantu, basenya igisenge hejuru y’aho yari ari. Bamaze kuhaca icyuho, bururutsa ingobyi ikirema cyari kiryamyemo. 5Yezu abonye ukwemera kwabo abwira icyo kirema ati «Mwana wanjye, ibyaha byawe urabikijijwe.»
6Ubwo hakaba abigishamategeko bamwe bari bicaye aho, bakibaza bati 7«Igituma uriya avuga atyo ni iki ? Aratuka Imana. Ni nde ushobora gukiza ibyaha, atari Imana yonyine?» 8 Ako kanya Yezu amenya ibitekerezo byabo, ni ko kubabwira ati «Ni iki gituma mutekereza mutyo mu mutima wanyu? 9Icyoroshye ni ikihe, ari ukubwira ikirema nti “Ibyaha byawe urabikijijwe”, cyangwa kuvuga nti “Haguruka ufate ingobyi yawe maze ugende”? 10None rero, kugira ngo mumenye ko Umwana w’umuntu afite ububasha ku isi bwo gukiza ibyaha», abwira ikirema ati 11«Ndabikubwiye: haguruka ufate ingobyi yawe, witahire!» 12Ako kanya arahaguruka afata ingabyi ye, asohoka bose bamureba; bagwa mu kantu, basingiza Imana bavuga bati «Nta na rimwe twigeze tubona ibintu nk’ibingibi!» .


text:
Abitabiriye igitaramo cya Korali Rabagirana ibarizwa ku Gisozi, banze gutaha kuko bahimbawe kakahava.
Iki gitaramo cyari kigamije kumurika alubumu ya mbere y’iyi korali yitwa “Intare ya Yuda”.
Bongwa Théodore, Umuyobozi wa Korali Rabagirana ibarizwa mu rusengero rwa Gilugali Christian Church ku Gisozi mu Mujyi wa Kigali mu kiganiro yagiranye n’ikinyamakuru izubarirashe.rw kuri uyu wa Kabiri tariki ya 6 Kamena 2017 yavuze ko muri icyo gitaramo abantu bataguze cyane Sede kuko abenshi ubu batunga indirimbo z’abahanzi bazitwaye kuri “Flash” cyangwa se kuri “Memory Card”.
Iki gitaramo cyatangiye saa munani n’iminota cumi n’itanu kigomba gusozwa saa kumi n’ebyiri z’umugoroba, ariko byabaye ngombwa ko hongerwaho indi minota mike kuko hari abantu batifuzaga ko gisozwa.
Hari uwaguze Sede imwe ku bihumbi 150
Umuyobozi wa Korali Rabagirana avuga ko alubumu yabo nubwo yari iy’indirimbo z’amajwi (audio) ariko yakunzwe kuko hari uwaguze Sede imwe ku mafaranga y’u Rwanda ibihumbi ijana na mirongo itanu (150,000Frs), hakaba n’abayiguze ibihumbi 30 ndetse n’uwayiguze igihumbi kuko byose byari byateganyijwe ko buri wese azoroherezwa bigendeye ku mikoro ye.
Kuba muri iki gitaramo cy’imbonankubone (live) haracuranze abahanzi b’abahanga, ndetse n’uburyo indirimbo zari nziza, ngo biri mu byatumye bamwe bifuza ko cyageza saa tatu z’ijoro kandi uruhushya iyo korali yari ifite rwayemereraga gusoza saa kumi n’ebyiri z’umugoroba.
Zimwe mu ndirimbo za Korali Rabagirana zakunzwe kurusha izindi muri iki gitaramo ni: Mutima wanjye, Ndavuga umwami iri mu njyana y’Ikizulu, Iyo nibutse urupfu rwa Yesu na Intare ya Yuda yitiriwe alubumu ya mbere.
Aba baririmbyi bakaba bateganya gukoresha igiterane kizaba mu mpera z’uyu mwaka mu rwego rwo gushimira abakunzi babo. Kuri uwo munsi bazahimbaza Imana gusa ntabwo bazagurisha Sede.


text:
Abantu benshi bumva ko gusubizwa amasengesho yabo ari uguhabwa ibyo basengeye. Iyo batabonye ibyo basabye, ubwo isengesho ryabo ntiriba “ryashubijwe”. Ariko ibi ni ukutumva gusenga neza.
Imana isubiza buri sengesho riyerekejweho. Rimwe na rimwe Imana isubiza “oya” cyangwa “ba utegereje”. Imana idusezeranya gusubiza amasengesho yacu iyo dusabye ibijyanye n’ubushake bwayo. “Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.” (1 Yohana 5:14-15).
Bivuga iki “gusaba nk’uko Imana ishaka”? Gusaba ibijyanye n’ubushake bw’Imana ni ugusaba ibihesha Imana icyubahiro cyangwa gusaba ibyo Bibiliya yerura ko ari ubushake bw’Imana. Iyo dusabye ibidahesha Imana icyubahiro cyangwa bitajyanye n’ubushake bwayo mu buzima bwayo, ntabwo Imana ibiduha. Nonese ni gute twamenya ubushake bw’Imana? Yo ubwayo idusezeranya ubwenge iyo tubusabye.
Yakobo 1:5 ivuga yuko: “ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa”. 1 Abatesalonike 5:12-14 hatubwira byinshi biri mu bushake bw’Imana. Uko tugenda dusobanukirwa ijambo ry’Imana kurushaho, ni nako tuzagenda tumenya kurushaho ibyo tugomba gusengera (Yohana 15:7). Uko tugenda twumva neza icyo tugomba gusengera, ni nako tuzarushaho kubona Imana idusubiza “yego”.


text:
Dore zimwe mu ndangagaciro zifasha gukumira ihohoiterwa :
Ubumwe n’ubwumvikane mu benegihugu : kumva ko abaturage ndetse n’umuntu ku giti cye bafite agaciro ndetse no kuba buri wese yumva ko afite inshingano yo kugira uruhare mu mibereho myiza y’abagize sosiyete bose. Mu gihe umuntu yamenye ko mugenzi we afite agaciro ntabwo yamuhohotera.
Icyubahiro n’agaciro : kumva ko buri wese afite uburenganzira ku cyubahiro n’agaciro. Aha twavuga abitwaza icyubahoro n’imyanya bariho bagahohotera abandi nyamara buri mu nyarwanda wese yagakwiye kumyenya kubaha buri wese mu rwego rwe.
Akamaro k’umuryango : kumva ko ari ngombwa kwita ku bwumvikane mu muryango no kubona ko ari ngombwa gukora ku buryo buri wese mu bagize umuryango ahabwa icyubahiro n’umutekano ; Niba utangiye usuzugura umwe mu bagize umuryango ngo nuko ari umuhingu cyangwa se umukobwa bizatuma n’abandi bamusuzugura.
Kwirinda urugomo : kumva ko ari ngombwa gukemura amakimbirane hatabayeho guhutaza abandi ni kimwe mu bintu by’ingenzi bigomba kuranga abantu mu buzima bwabo bwa buri munsi kandi ibyo bikagerwaho harengerwa ubuzima n’icyubahiro by’abari mu matsinda y’abatishoboye
Kongerera abagore ubushobozi : guha abagore icyubahiro no kubongerera ubushobozi
cyane ko ari bo nkingi y’urugo : iyo umugore ataeye imbere usanga n’urugo rwe rutera imbere kuko aba afatiye runini umuryango wose.
Gutoza abana indangagaciro : kuba abana bose bagomba kwigishwa indangagaciro nyazo muri sosiyete kandi bagakura bazi ko bose bangana kuko bafite uburenganzira bumwe haba mu mashuri ndetse n’ahandi, ku buryo bakurana mu bwenge abo bazi ko muntu wese uko yaba ameze kose hatitatawe kuwo ariwe cyangwa se igitsina cye afite uburenganzira bungana n’ubwundi,
Byanditswe hofashishijwe “ Politiki y’igihugu yo kurwanya ihohoterwa rishingiye ku gitsina” yateguwe na MIGEPROF


text:
Mu buryo bunoze bwo kubaka urugo rugakomera hatabayeho umwiryane hari byinshi umugabo agomba gukorera umugore wawe bityo agahorana akanyamuneza.Bimwe muri ibyo ni ibi bikurikira:
Mu buryo bunoze bwo kubaka urugo rugakomera hatabayeho umwiryane hari byinshi umugabo agomba gukorera umugore wawe bityo agahorana akanyamuneza.Bimwe muri ibyo ni ibi bikurikira:
Nkuko bisanzwe umugore wese ufite umugabo haribyo aba yifuza gukorerwa kuko iyo bitabaye hashobora kubaho kutumvikana hagati y’umugabo n’umugore.
Ubundi abagore ntabwo bashimishwa n’ibintu bihambaye, ahubwo abagore bashimishwa n’utuntu duto cyane. Reba bimwe mubyo umugore wese aba akeneye gukorerwa n’umugabo we.
Gutegwa amatwi
Ibi ni iby’agaciro ku bagore bose ko umugabo abatega amatwi kandi akabumva ariko kandi nanone abagore bagomba gufasha abagabo kubatega amatwi ikindi kandi nanone umugore agomba kumenya igihe aganiririza umugabo ndetse akamenya kutarambirana kuko iyo bitagenze gutyo umugabo hari aho agera akaba ari kwibaza ati:
"Ibi birarangira ryari koko?", aho gutega amatwi ibyo umugore we amubwira nibyiza rero kumenya igihe uganiriza umugabo wawe.
Gushimwa
Hano umugore wese aho ava akagera akunda gushimwa kandi biramunezeza rero ni byiza ko umugabo ashima umugore we igihe yakoze neza. Baba bifuza ubabwira ati: "Wankoreye ibyo nkunda, Ni ibi nifuzaga ko ukora, Wanshimishije cyane, ..."
Amagambo aryoheye amatwi
Abagore bose bakunda kubwirwa amagambo meza aryoheye amatwi kuko birabashimisha cyane iyo yumva anezeranwe n’umugabo kuko aba yumva yageze muri paradizo kuko iyo ubwira umugore amagambo amushimisha bituma atajya atekereza abandi bagabo kuko aba yumva umuhagije rwose.
Niba uri umugabo wibaze uti ni ayahe magambo ngomba kubwira umugore wanjye kugirango yishime? Nako singombwa kuyibaza kuko uba uzi ibyo akunda cyane ko muba mubana.
Kwishimisha
Hano ho iyo abantu bamaze gushinga urugo usanga bibagirwa gushimisha abagore babo kandi nyamara mukiri aba fiancé mwarishimisha ariko nyuma yo gushinga urugo cyangwa se nyuma yo kubyara usanga abenshi bitwaza utubazo dutandukanye kandi nyamara abagore abenshi bashimishwa nuko abagabo babo babashimisha cyane cyane nko gusohoka.
Niba ubana n’umugore wawe gerageza byibura umushakire umunsi niyo byaba rimwe mu Cyumweru umujyane ahantu muganire mwiyibutse ibihe bya kera mutarabana azishima kandi azabona ko umwitayeho, azatekereza ko uba umwitayeho aho gutekereza ko utabyitayeho ahubwo azabona ko ari umwanya ubura ariko byibura azabona ko ubizirikana.
Ibikorwa by’ubugwaneza
Umugore wese aba akeneye ko umugabo we amwereka ko aguwe neza kandi amwishimiye: Kumuhobera, kumusoma, kumutungura kuri telefone ukamubwira uti: "Ndagukunda", n’utundi nk’utwo tworoshye tutarenza amasegonda 30.
Umugabo ushoboye gukorera umugore we ibi nibura buri cyumweru bombi bashobora kubana bishimiye urukundo rwabo.
Alphonsine MUKESHIMANA


text:
Rimwe abahigi babyukije imbogo i Kigese, mu nkuka ya Nyabarongo; izamuka uwo musozi, irawurenga ifata Mibilizi abahigi bayamagirira batabaza abahinzi n’abashumba bo muri ako kagari. Irenga Mibilizi ifata ku Rugalika, abahigi bayihomereye.
Abanyarugalika bayibonye bavuza induru, bahururana amacumu n’imiheto barayigereka bayirukana Rugalika yose, irayirenga isingira Magu. Ab’aho bayitanga imbere imanuka igana mu Kadasaya ka Ngoma. Ubwo abagore n’abana bari bavuye mu mago bajya ahagaragara bagira ngo bayirebe kuko abenshi bari batarayibona; abo bagore na Nyirarunyonga akababamo.
Nuko abagore batangiye gutangarira ukuntu imbogo ari igikoko giteye ubwoba kandi gifite imbaraga, Nyirarunyonga arababwira ati "Muratangazwa n’uko iriya mbogo ingana n’uburyo iteye ubwoba!" Bati " None se uruzi ko idateye ubwoba koko! uretse ko bariya bagabo bayirukana ari abasazi, ubundi kiriya kintu cyakwicwa n’iki?"
Nyirarunyonga arabaseka ati "Abagore muri abapfu! Aho gutangara ahubwo nimujye kwanika amasaka musye imitsima muze kubona icyo murisha inyarna. Uko nabibonye barayica nta shiti!"
Abandi bagore bati "Ahubwo dufite ubwoba ko itwicira abagabo ikabatsemba, none wowe, uti nimusye mubone icyo murisha inyama zayo!"
Nyirarunyonga ati "Yewe ! Noneho mubana n’abagabo mutabazi :«Agakurikiwe n’abagabo ntikabasiga. Barayica mba nambuye abakuru b’i Rwanda; ndarahiye ngaho namwe nimurahire maze dutege!"
Mu gihe bakiri muri izo mpaka, bumva amahembe aravuze abikira ishyamba ko inyamaswa imaze kugwa. (Mu mugenzo wa gihigi, iyo bagushije inyamaswa nini bagitangira umuhigo, bavuza amahembe akanya gato bakabyita kubikira ishyamba, ngo ni ukubika iyo nyamaswa bishe kugira ngo ishyamba ryayibyaye ribimenye).
Ubwo bajyaga impaka Nyirarunyonga abemeza ko nta kinanira abagabo, abandi na bo bafite impungenge z’uko abagabo babo batari bugaruke bose kubera icyo gisimba giteye ubwoba; bumvise ihembe ribika iyo mbogo rivuze, Nyirarunyonga ati « Iryo hembe ntimuzi icyaryo ? Abandi bati: «Twakimenye; wavuze ukuri » Bava ku mpaka.
Naho uko induru yavugaga, abantu bagahururira iyo mbogo, abayibonye bayihishaga itarabarabukwa, bakajya mu bico; yabatungukaho bakayivutagura imyambi. Yafata ku w’undi musozi bakayigenza batyo. Imaze kugera hagati ya Kiboga na Ngoma ho ku Mayaga iraremba; irindira mu gihuru bayicira amasoko barayihuhura, barabaga bagabana inyama. Ariko muri icyo gihe cyo hambere nta wabanzwe washoboraga kurya imbogo, kuko ngo ari yo yishe Lyangombe. Ubwo rero abaryaga inyama zayo, ni abari batarabandwa bitwaga inzigo.
Nuko bitinze abahigi n’abari bayikurikiye barahinguka n’ibinyama byinshi buri muntu yikoreye, kuko n’uwaziraga kuzirya yazizaniraga imbwa n’abana. Abagabo batekerereza abagore ubugeni bakoresheje kugira ngo bashobore kuyica; abagore na bo baterurira abagabo babo uko Nyirarunyonga yahamije ko bari buyice, ababwira ngo nibasye «Agakurikiwe n’abagabo ntikabasiga».
Iryo jambo rero rya Nyirarunyonga ryamamara ubwo, riba umugani wemeza ko abagabo bahawe uruhare rw’ubushobozi bukomeye mbere y’abagore; ko icyo bitimbiye bashirwa bagishyikiriye.


text:
ISOMO RYA MBERE
Igitabo cya mbere cy’Abamakabe (1Mak 1, 10-15.41-43.54-57.62-64)
Mu rubyaro rw’abami bazunguye Alegisanderi mukuru, 10haza kwaduka uwabarushije ububi bose ari we Antiyokusi Epifani, umuhungu w’umwami Antiyokusi wari warabaye igihe mu bugwate i Roma, aza kuba umwami mu mwaka w’ijana na mirongo itatu n’irindwi w’ingoma y’Abagereki. 11Muri iyo minsi, muri Israheli haduka abantu b’ibyigomeke bashuka abantu benshi bababwira bati «Nimucyo tugirane amasezerano n’amahanga adukikije, kuko kuva aho twitandukanyirije na yo, ari bwo twatewe n’ibyago bitagira ingano. » 12Ayo magambo arabanyura. 13Ni bwo benshi muri rubanda bihutiye gusanga umwami, na we abaha uburenganzira bwo gukurikiza imigenzereze y’ abanyamahanga. 14Nuko barema itorero i Yeruzalemu bakurikije imigenzereze y’ibyo bihugu by’amahanga, 15ntibongera kugenya abahungu babo kandi bihakana Isezerano ritagatifu, kugira ngo basabane n’abanyamahanga. Bityo barigura ngo bakunde bakore ibidakwiye.
41 Bukeye, umwami ategeka ko abatuye igihugu cye cyose biremamo umuryango umwe rukumbi, 42buri wese akareka imigenzo ye; maze amahanga yose agakurikiza amabwiriza y’umwami. 43Abayisraheli benshi bakira neza iyobokamana rye, batura ibitambo ibigirwamana kandi bica isabato. 54Mu mwaka w’ijana na mirongo ine n’itanu, ku munsi wa cumi n’itanu w’ukwezi kwa Kisilewu, umwami atereka ishyano riteye agahinda ku rutambiro rw’ibitambo bitwikwa, bubaka intambiro mu migi ya Yudeya yari hafi aho. 55Ku miryango y’amazu no ku bibuga bahatwikira ububani. 56Naho ibitabo by’amategeko babonaga bakabishwanyaguza babiroha mu muriro. 57Uwo bafatanye igitabo cy’Isezerano cyangwa se uwo babonaga akurikiza Amategeko, iteka ry’umwami rikamucira urwo gupfa.
62Nyamara abenshi mu BayisraheIi bakomeza kuba intwari, bagira imbaraga zituma babasha kutarya ibintu byahumanye. 63Bemera gupfa aho kurya ibiribwa byahumanye cyangwa kwica Isezerano ritagatifu; koko kandi barapfa. 64Nuko muri iyo minsi, Israheli irarakarirwa bikomeye.
ZABURI (Zab 119 (118),53.61,134.150,155.158)
Inyik/ Nyagasani, ungirire ubuntu mbeho,
Maze nzakurikize Amategeko yawe.
Nshengurwa n’uburakari imbere y’abakwihakana,
Batandukiriye amategeko yawe.
Nkikijwe n’imitego y’abagiranabi,
ariko sinibagiwe amategeko yawe.
Unkize abantu banshikamiye,
kugira ngo nkurikize amabwiriza yawe.
Inkozi z’ibibi zintoteza ziransatiriye,
Amategeko yawe ziyagendera kure!
Abagiranabi umukiro ubari kure,
Kuko batumvira ugushaka kwawe,
Nshenguka umutima iyo mbonye abahakanyi,
Kuko badakurikiza amasezerano yawe.
IBANGONDIRIMBO RIBANZIRIZA IVANJILI (Yh8,12)
Alleluya Alleluya.
Nyagasani Yezu Kristu, uri urumuri rw’isi,
ugukurikira azatunga urumuri rw’ubugingo.
AlIeluya.
IVANJILI
+ Luka (Lk 18,35-43)
35Icyo gihe Yezu yegereye i Yeriko, hakaba impumyi yicaye iruhande rw’inzira, isabiriza. 36Yumvise abantu benshi bahitaga, abaza ibyo ari byo. 37Baramusubiza bati «Ni Yezu w’i Nazareti uhise.» 38Nuko atera hejuru ati «Yezu, Mwana wa Dawudi, mbabarira!» 39Abari imbere baramucyaha ngo naceceke, ariko arushaho kurangurura ijwi ati «Mwana wa Dawudi, mbabarira!» 40Yezu arahagarara, ategeka ko bamumuzanira. Amugeze iruhande aramubaza ati 41«Urashaka ko ngukorera iki?» Na we ati «Nyagasani, mpa kubona!» 42Yezu aramubwira ati«Ngaho bona; ukwemera kwawe kuragukijije!» 43 Ako kanya arabona maze aramukurikira, agenda asingiza Imana. Abantu bose na bo babibonye, basingiza Imana.


text:
Ngo kuba perezida Kagame yarigeze kwishimira igihangano cye, ni byo bimutera imbaraga ku buryo no mu marushanwa y’imivugo n’indirimbo gakondo ku bumwe n’ubwiyunge yasojwe kuri uyu wa 31 Ukwakira, Uwababyeyi Viviane w’imyaka 12 wari uhagarariye akarere ka Nyamasheka yabaye uwa mbere mu mivugo ku rwego rw’ihihugu.
Nyumo yo kugaragaza kwigirira icyizere imbere y’imbaga, abo bahanganye ndetse n’akanama nkemurampaka, uyu mwana wiga mu mwaka wa kabiri w’amashuri yisumbuye mu kigo cya E.S.Tyazo, yaje(...)
Ngo kuba perezida Kagame yarigeze kwishimira igihangano cye, ni byo bimutera imbaraga ku buryo no mu marushanwa y’imivugo n’indirimbo gakondo ku bumwe n’ubwiyunge yasojwe kuri uyu wa 31 Ukwakira, Uwababyeyi Viviane w’imyaka 12 wari uhagarariye akarere ka Nyamasheka yabaye uwa mbere mu mivugo ku rwego rw’ihihugu.
Nyumo yo kugaragaza kwigirira icyizere imbere y’imbaga, abo bahanganye ndetse n’akanama nkemurampaka, uyu mwana wiga mu mwaka wa kabiri w’amashuri yisumbuye mu kigo cya E.S.Tyazo, yaje guhiga abandi 29 maze ahabwa sheki ingana na miliyoni y’amanyarwanda (1,000,000 rwf).
Yahawe Sheke ya miliyoni y’amanyarwanda
Ubwo bari barangije kuvuga imivugo bategereje amanota, Muhabura.rw yegereye uyu mwana maze n’icyizere cyinshi agira ati: “mfite icyizere ko ndi butsinde nkaba uwa mbere. Nimara gutsinda nk’uko mbyizeye, amafaranga aravamo nzayokoresha mu guteza impano yange imbere.
N’aho ntabona igihembo, nzashaka ubundi buryo byo gushyira ubunyamwuga mu mpano yange. Nzajyana imivugo yange muri studio bayikorere record".
Tumubajije ku bijyanye n’aho akura icyizere n’imaraga, yagize ati: “ubwo perezida Kagame yasuraga akarere ka Nymasheke, navuze umuvugo uramushimisha, ankora mu ntoki … Byaranyubatse, binyongerera icyizere mbese numva ko nshoboye. Kuri ubu ndifuza kuzakorwa mu ntoki n’abandi bakomeye nka we no ku rwego mpuzamahanga.”
Twamubajije ijambo yaba yarabwiwe na perezida kuri iyo nshuro, atubwira ko ari ibanga. Akomeza avuga ko yizeye ko bazongera bagahura. Twabibutsa ko uyu mwana yatangiye gukoresha iyi mpano ubwo yari afite imyaka icyenda, aha yigaga mu wa gatanu w’amashuri abanza.
Yifotozanya n’abayobozi baje bamuherekeje
Viviane afite imyaka 12 gusa
Abantu bari benshi binganjemo aabahatana
Yanditswe na Lucky van Rukundo/Muhabura.rw
Imana ikomeze imushyigikire.
Imana ikomeze imushyigikire.
Uwo mwana rwose arashoboye ahubwo naterwe inkunga akomeze mp agerenokurwego uzamahanga.
Mubyukuri nibyishimo bikomeye kuko uwo mwana yavutse mureba mbona yifitiye ikizere gikomeye mubyo yakoraga byose ubworero kwegukana umwanya wambere ntabwo byantungura rwose ahubwo navuga nti mwana Wacu komeza utere imbere ntibibe murwanda gusa bigere nohanze yigihugu kandi birashoboka cyane kandi nge navuga nti leta y’urwanda gytere unkunga impano yumwana bamushakira ishuri rikomeye rimufasha nokumenya indimi muburyo bwihuse kugirango afashe kuzajya akompeta kurwego mpuza mahanga murakoze.


text:
Iyo bavuze ko kunywa isukari nyinshi ari bibi, abenshi bumva indwara iri guhitana benshi yitwa Diyabeti, nyamara burya ntabwo isukari nyinshi itera Diyabeti gusa ahubwo igira ingaruka nyinshi ku mubiri w’umuntu ndetse no ku bice bitandukanye by’umubiri. Ese wari uzi ibyago uzagira niba ukoresha isukari nyinshi? Sobanukirwa byinshi muri iyi nkuru.
Nk’uko tubikesha urubuga rwandika ku buzima rwa drhealthbenefits,mu nkuru bahaye umutwe ugira uti “Health Risks of Consuming too Much Sugar” ngibi ibibi byo kunywa isukari nyinshi:
1. Umubyibuho ukabije: kimwe mu bishobora guterwa no kunywa isukari nyinshi ni umubyibuho ukabije,kubera ko isukari umubiri uyikoresha nk’isoko y’ingufu,iyo rero ukunda kunywa isukari nyinshi,umubiri uyihinduramo ibinure,ukabibika mu mubiri,umuntu agatangira kubyibuha atyo.
2. Kuba imbata y’ibinyamasukari: Iyo ukoresha isukari nyinshi,ubwonko butanga umusemburo witwa Dopamine.Uyu musemburo rero ubwira ubwonko guhorana ubushake bw’isukari,ibyo rero bigatuma wumva uhora ushaka ibinyamasukari.
3. Umuvuduko w’amaraso uri hejuru: Nta gushidikanya ko kunywa isukari nyinshi byatera umuvuduko w’amaraso kujya hejuru,kuko umubyibuho akenshi ugendana n’umuvuduko w’amaraso.
4. Kugabanuka kw’intungamubiri: Iyo umuntu akunda gukoresha ibinyamasukari byinshi,ahora yumva afite imbaraga mu mubiri,nyamara isukari ntigira za Vitamini,ndetse n’izindi ntungamubiri,Bityo rero umubiri wawe ushobora kuhazaharira kubera ko wabuze intungamubiri.
5. Guhorana inzara: Briya abantu bakunda ibinyamasukari cyane bahora bashaka ibyo kurya,kuko gukoresha isukari nyinshi bituma umubiri udatanga neza imisemburo bita leptin.Uyu musemburo rero niwo ubwira umubiri ko uhaze,iyo rero utari gutangwa neza,uhorana inzara.
6. Diyabeti: Kunywa isukari nyishi,bituma umubiri ushobora kutayishyira kuri gahunda,bityo ikaba nyinshi mu mubiri,umuntu akaba arwaye indwara y’igisukari,iri mu ziri guhitana benshi ku isi.
7. Kugabanuka k’ubudahangarwa bw’umubiri
8. Gukora nabi k’umwijima ndetse n’impyiko
9. Bituma umuntu asaza vuba
10. Bishobora gutera n’indwara ya Goutte,nayo izengereza abantu cyane.
Niba rero wakekaga ko gukoresha isukari nyinshi bitera gusa Diyabeti, wibeshyaga kuko ishobora kukuzanira amakuba menshi mu mubiri wawe.
Ni gute wakwikuramo ubushake bw’ibinyamasukari?
Nyuma yo kumva ibibi byo gukunda isukari cyangwa se ibinyamasukari, ugomba no kumenya uko wabicikaho. Dore hano rero inama:
Dore rero ubufasha ku bantu bashaka kwirinda Diyabeti ndetse n’abayirwaye:
Ni byiza kudakoresha isukari nyinshi kugira ngo wirinde ingaruka nyinshi twabonye haruguru, ariko hari abantu benshi baba bashaka kwirinda Diyabeti ndetse hari n’ababa bayirwaye ikabazengereza cyane. Ubu habonetse imiti myimerere ikozwe mu bimera kandi ikaba yizewe ku rwego mpuzamahanga kuko ibifitiye ibyemezo mpuzamahanga (twavuga nka:FDA:Food and Drug Administration,n’ibindi).
Iyo miti rero ikaba ifasha uturemangingo tw’impindura gukora neza bigatuma wa musemburo wa Insuline utangwa neza,isukari ikajya kuri gahunda, kandi igatuma Diyabete itangiza ibindi bice by’umubiri.Mu miti yagufasha kwirinda no kukuvura Diyabeti twavugamo nka:Glucoblock capsule,Balsam pear tea (Plant insulin),Chitosan capsule,............. Uramutse ukeneye iyi miti wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.Ndetse wanasura urubuga rwabo arirwo www.horahoclinic.rw.